description: Taani politsei pidas kinni neli inimest, kes püüdsid ületada jalgsi Rootsi viivat Öresundi silda, kirjutas Rootsi päevaleht Sydsvenskan.

title: Öresundi silda jalgsi ületanud neli inimest peeti kinni

maintext:
Intsident leidis aset ööl vastu tänast. Sündmuspaigale saabunud politseinikud tabasid sillaületajad silla Taani-poolses osas paiknevas tunnelis. Vahejuhtumi tõttu pidid silda ületavad rongid vähendama kiirust.
«Nad kõndisid tunnelis ja viidi tagasi Taani. Tunnelis ja maanteel on keelatud jala käia,» ütles Kopenhaageni politsei esindaja Lars Westerwill, kes ei täpsustanud kinnipeetute isikuid ega ka seda, kas tegu võis olla ebaseaduslike migrantidega.
Teadaolevalt esimesteks silla jala ületanud isikuteks said just asüülitaotlejad, kes mullu mais kõndisid Kopenhaagenist Rootsi Malmösse. Põhjus, miks oma eluga riskides püütakse jala silda ületada, seisneb selles, et jaanuaris kehtestas Rootsi piiril Taaniga passikontrolli. Sel moel püütakse kontrollist mööda hiilida.
Et taolised intsidendid ei korduks, on Taani-poolses osas asuvasse raudteetunnelisse paigaldatud soojussensorid, samuti hoiab toimuval silma peal suur hulk kaameraid.


description: Heategevusorganisatsiooni Save the Children andmetel on sel aastal hukkunud Vahemerel vähemalt 600 põgeniklast, kes üritasid koos vanemate või hooldajatega Euroopasse jõuda.

title: Sel aastal on Vahemerel hukkunud vähemalt 600 põgeniklast

maintext:
ÜRO Pagulaste Ülemovoliniku Amet tegi perioodi 1. jaanuar kuni 26. september Vahemerel hukkunud ja kadunuks jäänud laste kohta kokkuvõtte, edastab The Independent.
ÜRO andmed avalikustas Save the Children ja see raport langes kokku Itaalia Lampedusa ranniku lähedal toimunud põgenikealuse huku kolmanda aastapäevaga. Siis kaotas seal elu üle 300 põgeniku, kelle seas oli nii täiskasvanuid kui lapsi.
Save the Chuildren juhi Kevin Watkinsi sõnul lubasid Euroopa võimud pärast laialt kajastatud Lamepdusa juhtumit, et enam midagi sellist ei kordu.
«Kuid alates Lampedusast on hukkunud üle 10 440 mehe, naise ja lapse, kes põgenesid sõja ja vaesuse eest ning tahtsid Euroopas uut elu alustada. Vahemerest on saanud paljude laste jaoks viimane puhkepaik. Ainuüksi selle aasta üheksa kuuga on seal hukkunud vähemealt 600 last ehk kaks lapshukkunut päevas,» teatas Watkins.
Ta lisas, et rahvusvaheline kogukond ei tohi selliste juhtumite ees silma kinni pigistada, kuna need lapsed vajavad kaitset nii Vahemerd ületades kui Euroopasse jõudes.
Organisatsioon Save the Children on tegutsenud Itaalia sadamalinnades rohkem kui kaheksa aastat, aidates sadu põgeniklapsi. Nende andmetel on sel aastal jõudnud üle Vahemere Itaaliasse rohkem kui 20 660 lapspõgenikku, kellest 18 400 tulid üksinda.
Alates septembrist kasutab Save the Children päästelaeva Vos Hestia, mille abil loodetakse Vahemerel senisest rohkem lapsi päästa.
Vähem kui ühe kuuga on selle laeva abil päästetud üle 700 inimese, kelle seas oli 85 last. Osa neist lastest olid alla viieaastased.

fasttext_language: et


description: Mali keskosas sõitsid neljapäeval miinidele kaks armeesõidukit, surma sai neli sõjaväelast, teatasid sõjaväeallikad.

title: Mali keskosas sai miiniplahvatustes surma neli sõdurit

maintext:
"Diabaly ja Nampala vahelisel teel sattusid miinidele kaks meie sõidukit. Plahvatustes sai surma neli sõdurit ja veel mitmeid haavata," ütles tundmatuks jääda soovinud ohvitser uudisteagentuurile AFP.
Segous paiknevad sõjaväelased kinnitasid juhtunut ja täpsustasid, et see leidis aset N'Goma Coura asulas.
"Õhku lendas kaks masinat, kui plahvatasid kolm maamiini. Piirkonda on saadetud lisajõud," rääkis ohvitser.
Islamiäärmuslased hõivasid Mali põhjaosa 2012. aastal, kuid nad õnnestus suurematest linnadest tänu Prantsusmaa vägede sekkumisele 2013. aastal välja tõrjuda. Mali kesk- ja põhjaosa on sellest hoolimata endiselt rahutu ja islamistide rünnakud pole seal haruldased. Sel aastal on surma saanud juba ligi 30 sinikiivrit.
ÜRO missioon MINUSMA lähetati Malisse 2013. aasta juulis, selles osaleb umbes 12 000 rahvusvahelist politseinikku ja sõjaväelast.
Eesti kaitsevägi jätkab ka tuleval aastal osalemist kahel missioonil Malis kokku kuni 20 kaitseväelasega. Kaitseministeerium on saatnud kooskõlastusele eelnõu, mis pikendab kaitseväe osalemist Euroopa Liidu väljaõppemissioonil EUTM Mali kuni kümne tegevväelasega tuleva aasta 31. detsembrini, selgub eelnõude infosüsteemis avaldatud dokumendist. Ka pikendab eelnõu kuni kümne tegevväelase osalemist Malis ÜRO rahutagamismissioonil MINUSMA samuti tuleva aasta 31. detsembrini.


description: Ameerika Ühendriikide demokraatide presidendikandidaadi Hillary Clintoni kampaaniajuht John Podesta sarjas eile veebilehte WikiLeaks vabariiklasest rivaali Donald Trumpi abistamises leketega Clintoni kohta, süüdistades samas häkkimisrünnakus Venemaad.

title: Clintoni kampaaniajuht süüdistas WikiLeaksi

maintext:
WikiLeaks eesotsas Julian Assange'iga on avaldanud alates reedest Podesta isiklikult meilikontolt tuhandeid e-kirju, mille väidetavalt varastasid Vene häkkerid.
Ehkki suurt kahju tekitavaid paljastusi pole olnud, kergitab leke katet Clintoni meeskonna sisearuteludelt.
Podesta nimetas elektronkirjade lekitamist reede õhtul veidraks kokkusattumuseks, sest see tuli varsti pärast seda, kui ajaleht Washington Post avaldas 2005. aastast pärineva video, milles Trump tegi naiste aadressil solvavaid märkusi.
«Seda, kas see on härra Assange'i otsus aidata härra Trumpi või on nad omavahel midagi koordineerinud, pole mul võimalik teada. Ütlen vaid, et veidra kokkusattumusena juhtus see kohe, kui veetemperatuur hakkas keema,» lausus Podesta ajakirjanikele kampaanialennukis teel Miamist New Yorki.
«Me ei saa lekete täpsust kinnitada, küll aga teame seda, et venelased võisid edastada töödeldud dokumente. Ütleksin, et Venemaa sekkumine nendesse valimistesse ja nende ilmne katse mõjutada neid härra Trumpi kasuks peaks panema muretsema kõiki ameeriklasi,» ütles Clintoni nõunik.
President Barack Obama administratsioon süüdistas reedel ametlikult Venemaad küberrünnakute suunamises USA poliitilise organisatsioonide vastu ning sekkumises valimisprotsessi, lubades vastusamme.
USA presidendivalimised peetakse 8. novembril.


description: Prantsuse meedia on sel nädalal kajastanud laialt riigiametniku Bosko Hermani juhtumit, sest tegemist on pretsedendiga, kuna mehele on kümne aasta jooksul makstud mitte millegi tegemist eest igal kuul 3700 eurot palka.

title: Prantsuse ametnik on saanud kümne aasta jooksul mitte millegi tegemise eest palka

maintext:
Uurimisel ilmnes, et 55-aastane Herman, kes oli kõrgema astme riigiametnik ehk fonctionnaire, nagu neid Prantsusmaal kutsutakse, sai kümne aasta jooksul töö mittetegemise eest rohkem kui 500 000 eurot, edastab The Local.
Mehe tööleping lõpeb 2023. aastal ta pensionile minekuga ja seega saab ta veel tuhandeid eurosid mittetöötamise eest.
Herman oli viis aastat, 2001 – 2006 Ida-Prantsusmaal Saint-Savine´is linnavalitsuse ametnik ning kui 2006. aastal valiti uus linnapea, vallandati Herman tekkinud erimeelsuste tõttu.
Prantsuse meedia teatel pakuti mehele siis tööd Vitry-le- François, kuid seal ei olnud ta kaua, kuid ei ole teada, mis põhjusel ametnik lahkus.
Saint-Savine pidi vastavalt lepingule maksma mehele 75 protsenti tema algsest palgast, kuni ta leiab teise töökoha ning nad on jätkanud seni maksmist. Ülejäänud 25 protsenti maksis töötukassa.
Meedia teatel sai see «kafkalik» juhtum tekkida 1984. aastast pärit seaduse tõttu, mis reguleerib linnaametnike töösuhteid ja palga maksmist.
Seadus sätestab, et kui ametnik lahkub ükskõik millisel põhjusel töölt, peavad ta endised ülemused maksma talle seni osa ta palgast, kuni ta leiab samaväärse töö.
Le Figaro andmetel ei ole Hermani juhtum ainus, vaid sellises olukorras ametnikke on Prantsusmaal umbes 150, kes on ühest töökohast lahkunud, kuid teist samaväärset ei ole leidnud.
Meedias kritiseeriti Hermanit, et miks ta tööd ei otsinud ja oletati, et tal oli lihtsam saada tasu mitte millegi tegemise eest kui pingutada. Tööhõiveameti teatel ei istunud mees käed rüpes, vaid otsis aktiivselt tööd.
«Ta ei olnud passiivne, vaid otsis uut tööd. Möödunud aastal esitas ta 49 sooviavaldust ja selle aasta augustini 34, » teatas Aube´i departemangu tööhõiveameti esindaja Yves Laboure.
Hermani lugu on kivi nende veskile, kes toetavad plaani vähendada Prantsusmaal riigiamenike arvu.
Prantsusmaal on iga viies töötaja riigiametnik ja paljud peavad seda uistuste tööks, kuna sellega kaasnevad mitmed sotsiaalgarantiid.


description: Lõuna-Koread eile laastanud taifuun Chaba surmas kuus inimest ja veel neli on jäänud kadunuks, teatasid täna võimud.

title: Lõuna-Koread laastanud taifuun Chaba surmas kuus inimest

maintext:
Taifuun räsis kõige rohkem Busani sadamalinna ja Ulsani tööstuslinna.
Rannikualadel oli rohkem kui 230 000 majapidamist elektrita, kuid energiafirma Korea Electric Power Corp teatel taastati elektrivarustus neljapäeva hommikuks.
Hyundai Motor sulges Ulsanis taifuuni ajaks kaks autotehast ning kolmandat kimbutasid tulvaveed.
«Me anname endast parima tootmise taasalustamiseks niipea kui võimalik, kuid me vajame rohkem aega, et tagada koosteliinide ohutust,» ütles kompanii kõneisik.
Taifuuni tõttu anti ka Jaapanis tormihoiatus, kuid maru nõrgenes Jaapani mere kohal kiiresti ning maabus eile õhtul Honshu saarel troopilise tsüklonina.


description: Colombia president Juan Manuel Santos teatas pühapäeval, et annetab Nobeli rahupreemia riigis pool sajandit väldanud konfliktis kannatanutele.

title: Colombia president annetab Nobeli rahupreemia konfliktiohvritele

maintext:
Nina L. Hruštšova: otsedemokraatia järgmine rünnak – Nobeli rahupreemia saanud Colombia leppe põhja laskmine
Taas on referendum ühe riigi pea peale pööranud. Juunis otsustasid Briti valijad oma riigi Euroopa Liidust välja astumise poolt ning nüüd on colombialased napi enamusega tagasi lükanud rahuleppe Colombia Revolutsiooniliste Relvajõududega (FARC) (mis sai reedel ka Nobeli rahupreemia - toim.). Colombias on tehtud hüpe tundmatusse, mis võib olla ka hüppeks tagasi vägivaldsesse lõppematu sõja kuristikku, kirjutab Nina L. Hruštšova.


description: Ankara prokuratuur andis täna välja orderid veel 189 kohtuniku ja prokuröri vahistamiseks, keda kahtlustatakse seotuses juulikuise riigipöördekatse väidetava kavandaja, USA-s paguluses elava vaimuliku Fethullah Güleniga, teatas Türgi riigimeedia.

title: Türgi võimud tahavad vahistada veel 189 kohtunikku ja prokuröri


description: Kanada peaminister Justin Trudeau ja Euroopa Liidu liidrid allkirjastasid täna kõikehõlmava majandus- ja kaubandusleppe CETA.

title: EL-i ja Kanada liidrid allkirjastasid vabakaubandusleppe

maintext:
Brüsselis korraldatud tseremoonial allkirjastasid leppe Trudeau, Euroopa Liidu alaline eesistuja Donald Tusk, Euroopa Komisjoni president Jean-Claude Juncker ja EL-i eesistuja Slovakkia peaminister Robert Fico.
Reedel andis leppele lõpuks rohelise tule ka Belgia 3,5 miljoni elanikuga Valloonia piirkond, mis oli eelnevalt lepet blokeerinud, nõudes tagatist, et CETA ei kahjusta piirkonna põllumajandus- ja muid huve.
CETA ehk kõikehõlmav majandus- ja kaubanduslepe seob EL-i 500 miljoni elanikuga turu maailma suuruselt kümnenda majanduse Kanadaga. Läbirääkimised leppe üle kestsid aastaid.
CETA-ga kaob 99 protsenti tollimaksudest leppe osapoolte vahel.
«Olukord oli kehv, kuid lõpuks saavutasime edu,» sõnas Trudeau.
«Täna on EL-i ja Kanada jaoks tähtis päev, sest me seame rahvusvahelise standardi, mida tuleb järgida ka teistel,» ütles Juncker.
EL-i ja Kanada vahelise leppega pole rahul globaliseerumisvastased, kelle sõnul õõnestab CETA kohalikku tööstust ning standardeid tervishoiu, keskkonna ja muudes valdkondades. Euroopa Ülemkogu hoone lähistele oli täna kogunenud umbes 100 meeleavaldajat, kes loopisid hoonet punase värviga.


description: Egiptuses lasti laupäeval Siinai poolsaare regioonipealinna El-Arishi lähedal maha viis politseinekrutit, teatas siseministeerium.

title: Egiptuses lasti maha viis politseinekrutit

maintext:
Ministeeriumi teadaande kohaselt istusid nekrutid autos, kui sõiduki pihta avati varitsusest marutuli.
Vaid mõned päevad tagasi tapeti linnas peaaegu samal viisil kolm politseiametnikku ja nende autojuht.
Varem päeval sai Siinai poolsaare põhjaosas teeäärse pommi plahvatuses viga üheksa politseinikku. Rünnak politseisoomukile leidis aset piirilinna Rafahi lähistel. Meedikute teatel on kahe kannatada saanud politseiniku seisund kriitiline.
Siinail on usuäärmuslaste rünnakud armee ja politseijõudude vastu sagenenud alates islamistist presidendi Mohammed Morsi kukutamisest 2013. aastal.
Sunniitliku äärmusrühmituse Islamiriik (IS) Egiptuse haru on Siinail rünnanud enamasti julgeolekujõude, kuid ka kohalikke kristlasi ja turiste. Rühmitus võttis vastutuse ka Vene reisilennuki allatulistamise eest mullu, mil hukkus 224 inimest.


description: Dominikaani Vabariigis sai teisipäeval orkaanis surma neli inimest ja kahjustada rohkem kui 200 elumaja, teatasid võimuesindajad.

title: Dominikaani Vabariigis sai tormis surma neli inimest


description: Kariibi mere piirkonda tabanud kümnendi tugevaim orkaan jätkab Ameerika idarannikul laastamistööd.

title: Galerii: Ameerikas möllab orkaan Matthew

maintext:
Orkaan Matthew on seni suurimat kahju tekitanud Haitil, kus surma on saanud vähemalt kaks inimest. Päästetöötajatel on siiani raskusi suurimaid purustusi saanud aladele ligi pääseda.
Kuubal ei olnud orkaani tekitatud kahju esialgsete andmete põhjal nii ulatuslik, kui see oli Haitil.
Orkaan on nüüd Kuuba rannikult alla Florida poole liikumas, kus elanikele juba tormihoiatus anti. Lõuna-Carolinas valmistutakse evakueerima rohkem kui miljonit inimest ja ennustuste kohaselt tabab Matthew USA ülejäänud idarannikut nädala lõpupoole.


description: Bangladeshi väed tapsid täna Dhaka lähistel neli islamisti, teatasid julgeolekuametnikud.

title: Bangladeshi väed tapsid neli arvatavat islamisti

maintext:
Eriväelased korraldasid täna kaks operatsiooni pärast teateid Gazipuris Dhaka lähistel redutavatest islamiäärmuslastest. Antud operatsioonis hukkus kaks ning Tangailis korraldatud haarangus veel kaks islamiäärmuslast.
Võimud ei ole täpsustanud, mis rühmitustega islamistid seotud on, kuid meedia väitel viibis ühes peidikus äärmusrühmituse Jamayetul Mujahideen Bangladesh (JMB) liider.
Bangladeshi politsei teatas septembris, et lasi maha islamistide äärmusrühmituse Jamayetul Mujahideen Bangladesh (JMB) juhtivliikme, keda kahtlustati muu hulgas terrorirünnakus kohvikule, kus sai surma 22 inimest.
Bangladeshi peaminister Sheikh Hasina valitsus oli varem korduvalt eitanud Islamiriigi kohalolekut Bangladeshis ja süüdistanud rünnakutes kohalikke terrorirühmitusi.


description: Türgi kaguosas asuvas Diyarbakiris vahistati kaks linnajuhti osana "terrorismiuurimisest", teatasid teisipäeval julgeolekuametnikud.

title: Türgi kaguosas vahistati kaks linnajuhti

maintext:
Pealtnägijate kirjeldusel koondusid linnavalitsuse hoone ümber suured politseijõud. Hoone läbiotsimise ajaks olid kohale toodud muu hulgas märulipolitsei üksused ja veekahuritega veomasinad.
Gultan Kisanak ja Firat Anli juhtisid kahekesi regioonikeskust Diyarbakiri, kus viimasel ajal on aset leidnud mitmeid relvakokkupõrkeid julgeolekujõudude ja rühmituse Kurdistani Tööpartei (PKK) võitlejate vahel.
Võimude täpsustuse kohaselt vahistati Anli tema kodus ja Kisanak lennuväljal.
Saksamaal on pärast Türgi riigipöördekatset palunud varju 35 Türgi diplomaati ja nende pereliiget, teatasid esmaspäeval sealsed võimud.
Türgi valitsus on käivitanud ulatusliku kampaania inimeste vastu, keda kahtlustatakse USA-s elava islamivaimuliku Fethullah Güleni toetamises. Ankara süüdistab Güleni juulikuise riigipöördekatse mahitamises. Türgis on vahistatud üle 35 000 inimese, keda kahtlustatakse sidemetes Güleniga.
Kokku on seoses riigipöördekatsega uuritud umbes 82 000 isikut. Kümned tuhanded inimesed on relvajõududes, kohtusüsteemis, politseis, ajakirjanduses ja haridusvaldkonnas vallandatud või ametist kõrvaldatud.


description: Vietnami keskosa tulvades uppus vähemalt 11 inimest ja vee alla jäid kümned tuhanded kodud, teatas laupäeval riiklik telekanal Vietnam Television.

title: Vietnami tulvades uppus vähemalt 11 inimest

maintext:
Riigi valitsus saatis tulvalõksu jäänud inimestele appi sõjaväe ja politseijõud.
Telekanali andmetel jäid regioonis vee alla umbes 27 000 majapidamist.
Võimud hoiatasid samas, et regiooni võib lähiajal tabada taifuun Sarika, mis möllab praegu Lõuna-Hiina merel ja hakkab randuma Filipiinide peasaarel.
Riigiametniku Nguyen Huu Hoai hinnangul on tingimused siiski paranemas.
"Peamine on, et me oleme suutnud tagada ligipääsu ka kõrvalistesse piirkondadesse, mis olid algselt tulvadest ära lõigatud," märkis Hoai.


description: USA peatas esmaspäeval läbirääkimised Venemaaga Süüria relvarahu elustamise ja džihadistide vastase ühise sõjalise keskuse moodustamise üle.

title: USA peatas Venemaaga kõnelused Süüria relvarahu üle

maintext:
«See oli otsus, mida ei tehtud kergekäeliselt,» ütles USA välisministeeriumi kõneisik John Kirby, süüdistades Venemaad ja tema liitlasi Süürias rünnakute hoogustamises tsiviilpiirkondade vastu.
Valge Maja kõneisik Josh Earnest märkis omakorda, et «kõigi kannatus Venemaaga sai otsa».
Välisministeeriumi kõneisik rõhutas, et USA ja Venemaa relvajõud jätkavad sidekanalite kasutamist, mis seati sisse selleks, et vältida teineteise teele sattumist «terroritõrjeoperatsioonide ajal Süürias».
Kirby sõnul kutsub aga USA koju oma esindajad, kes saadeti Genfi, et luua koos Venemaaga ühine keskus rünnakute koordineerimiseks džihadistide vastu.
USA diplomaadid peatavad Venemaaga kõnelused 9. septembril USA välisministri John Kerry ja tema Venemaa kolleegi Sergei Lavrovi vahel saavutatud Süüria relvarahu kokkuleppe elustamise üle.
Washington süüdistas Moskvat, et see ei avalda Süüria presidendi Bashar al-Assadi valitsusvägedele survet rünnakute peatamiseks tsiviilsihtmärkidele.
Moskva aga süüdistab omakorda Washingtoni, et too ei suutnud eraldada "mõõdukaid" mässulisi Al-Qaeda ja Islamiriigiga seotud džihadistidest.
Kirby sõnul Venemaa «ei soovinud või ei suutnud tagada seda, et Süüria režiim oleks kinni pidanud sammudest, millega Moskva nõustus».
«Selle asemel valisid Venemaa ja Süüria režiim sõjalise kursi jätkamise, mis on vastuolus vaenutegevuse peatamise leppega, näidates seda oma intensiivistunud rünnakutega tsiviilpiirkondade vastu,» ütles Kirby.
Ta süüdistas Moskvat ja Damaskust selliste eluliselt tähtsate kohtade nagu haiglate ründamises ning humanitaarabi kohaletoimetamise takistamises.


description: Soome piirivalve lõpetas esialgse uurimise hiljuti toimunud kahe õhupiiririkkumise kohta, järeldades, et Vene lennukid ei sattunud Soome õhuruumi halbade ilmaolude tõttu.

title: Soome: ilmaolud ei põhjenda Vene sõjalennukite piiririkkumisi

maintext:
«Ilmaolud ei põhjenda õhupiiri rikkumisi,» vahendas YLE täna avaldatud esialgseid uurimistulemusi 6. oktoobril toimunud kahe piiririkkumise kohta, kui kaks Vene hävitajat Su-27 tungisid vastavalt 1,2 ja 1,9 kilomeetri sügavusele Soome õhuruumi.
Soome piirivalve asejuht Jani Järäinen ütles, et esialgse uurimise eesmärgiks polnud välja selgitada piiririkkumise põhjuseid.
«Sellele, mida need hävitajad Läänemerel või Soome Lahel teevad, uurimine vastust ei andnud,» lausus Järäinen Helsingin Sanomate vahendusel.
Venemaa on õhupiiri rikkumist eitanud ja öelnud, et kõik sõjalennukid lendavad rahvusvahelisi reegleid järgides.


description: Süüria Aleppo linna mässuliste kontrollitud idaosa tervishoid on pea täielikult hävitatud, ütles täna ÜRO humanitaarabi koordinaator Stephen O'Brien.

title: ÜRO: Aleppo idaosa tervishoid on hävitatud

maintext:
Tema sõnul elab tsiviilelanikkond mässuliste valduses linnaosades põrgulikes oludes. «Haiglate pihta antakse pidevalt lööke,» märkis O'Brien.
Aleppo idaosa suurimat haiglat tabas eile kaks tünnipommi. Haigla sai pihta juba kolmapäeval ja oli seejärel suletud. Samal päeval sai tabamuse ka sama piirkonna suuruselt teine haigla.
Ida-Aleppos on vaid kuus toimivat haiglat, teatas neid toetav Süüria Ameerika Meditsiiniselts. Neist vaid üks saab aidata traumadega patsiente. Enam kui 250 000 lõksus olevat elanikku on ravimas vaid 30 arsti.
Pommirünnakud Ida-Aleppole on O'Brieni hinnangul sellise taseme metsikused, mis ei tohiks kellelegi osaks saada. «Kell käib. Lõpetage veresaun kohe!» nõudis O'Brien.
Süüria relvajõud üritavad Vene õhujõudude toel vallutada kogu Aleppot. Rängad pommirünnakud on nõudnud sadu inimohvreid.
Süüria relvajõud liikusid pühapäeval vähesel määral edasi linna põhjaosas, teatas Süüria Inimõiguste Vaatluskeskus. Üle nädala kestnud suurpealetung ei ole viinud läbimurdeni.


description: Hispaania peaministri kohusetäitja Mariano Rajoy ütles täna, et kuningas Felipe VI tegi talle ülesandeks valitsuse moodustamise.

title: Rajoy moodustab uue Hispaania valitsuse

maintext:
«Võtsin ülesande vastu,» ütles konservatiivse Rahvapartei esimees, kes on juhtinud Hispaaniat alates 2011. aasta detsembrist.
Rajoy lisas, et laseb korraldada parlamendis usaldushääletuse, mille ta tõenäoliselt võidab, sest Sotsialistlik Töölispartei (PSOE) otsustas nädalavahetusel lõpetada Rajoyle valitsuse moodustamiseks volituste andmise blokeerimise. Sotsialistide otsus aitab ära hoida kolmandad valimised riigis aasta jooksul.
Rahvapartei on alates detsembrist võitnud kahed üldvalimised, ent ei saavutanud kummalgi korral parlamendienamust ja vajab vähemusvalitsuse moodustamisel välist toetust.
Kui sotsialistid jäävad Rajoy usaldushääletusel erapooletuks, saab senine peaministri kohusetäitja volitused valitsuse moodustamiseks.


description: USA meediaväljaannete teatel on äärmusrühmitus Islamiriik võtnud kasutusele uue relva, pommidroonid, mille abil on juba mitmel korral rünnatud Põhja-Iraagis kurdivõitlejate positsioone.

title: Islamiriik on hakanud Iraagis kasutama pommidroone

maintext:
Kurdivõitlejad tulistasid ühe sellise drooni möödunud nädalal alla, pidades seda džihadistide luuredrooniks, kuid lähem uurimine paljastas, et sinna oli paigutatud pomm. Drooni uurinud kurdid hukkusid plahvatuses.
«Droonis olnud pomm oli maskeeritud akuks, tegemist oli väikese, kuid siiski võimsa pommiga,» teatas USA militaarallikas.
New York Times kirjutas, et see juhtum oli esimene, milles Islamiriigil õnnestus drooni abil kurdivõitlejaid tappa.
USA luure andmetel on sel kuul Iraagis nähtud veel kahte pommidrooni, millest ühega rünnati kontrollpunkti, kuid teine suudeti alla tulistada.
Nende sündmuste tõttu on Iraagis Islamiriigi vastu võitlevad kurdiüksused ja lääneliitlased varasemast tähelepanelikumad, suhtudes nüüd igasse kahtlasse drooni kui võimalikku pommi.
USA arvates plaanib Islamirik kasutada droonipomme edaspidi aina sagedamini ja oletatavalt ka võitluses Mosuli eest.
Islamiriigi pommidroonid tõid kaasa selle, et USA kaitseministeerium sai 20 miljonit dollarit lisaraha, et töötada välja droonide vastu võitlemiseks sobiv relvastus.
Ameeriklastest ekspertide teatel kasutavad Islamiriigi võitlejad kõige lihtsamaid droone, mida saab osta internetist, kuid edaspidi võivad võitlejad hakata kasutama aina keerukamaid droone, mis võimaldavad tekitada suuri purustusi ja võtta paljudelt elu.
«Islamiriigi võitlejad on noored ja õppimisvõimelised ning neid huvitab nüüdstehnoloogia, mis lihtsustab sõjategevust,» teatas USA kindral Sean MacFarland.
Märtsis avastas USA juhitav koalitsioon, et Islamiriik on droonide abil teinud Iraagis videoid Iraagi armee ja liitlasvägede paiknemise kohta. Mõned päeva pärast luurevideode avalikuks tulekut tabas Islamiriigi rakett liitlaste positsiooni, tappes ühe ameeriklasest sõduri.


description: Saksa valitsus on heaks kiitnud seaduseelnõu, mis ei võimalda teistel Euroopa Liidu kodanikel, kes ei ole Saksamaal töötanud, Saksamaal elamise esimesel viiel aastal taotleda täielikku töötuabiraha.

title: Saksamaa piirab ELi kodanike töötuabiraha saamist


description: Chicago O'Hare'i lennuväljal sai õhkutõusu üritanud lennuki süttimisel eile viga umbes 20 inimest, teatas telekanal WGN.

title: Chicago lennuväljal sai lennukipõlengus viga 20 inimest

maintext:
Miamisse lendama pidanud American Airlinesi Boeing-767 hoovõtt katkestati ja reisijad evakueeriti tagavaraväljapääsude kaudu, teatas USA föderaalne lennundusamet.
Kannatanud toimetati haiglasse, kuid nende vigastused osutusid kergeteks.
Lennukis oli õnnetuse hetkel 161 reisijat ja üheksa meeskonnaliiget. Põlengu põhjustes täit selgust ei ole. Tuletõrje esindaja sõnul oli ühes lennuki mootoris suur kütuseleke.


description: Briti välisminister Boris Johnson kutsus täna rahvast sõjavastastele meeleavaldustele Vene saatkonna ees Londonis.

title: Johnson soovib sõjavastaseid proteste Londoni Vene saatkonna ees


description: Üks Slovakkia peaministri Robert Fico viimase, augustikuise Moskva-visiidi põhjusi oli seotud Slovakkia välisministri Miroslav Lajčáki kandideerimisega ÜRO peasekretäri kohale, ütles Postimehele Slovakkia mõttekoja Globsec teadur Marek Lenč.

title: Moskva-visiitidest jäi väheks


description: Venemaa välisministeerium lükkas ümber USA väited nagu oleks läinud aastal kahte nende ametnikku Peterburis toimunud konverentsil uimastatud, vahendab Radio Free Europe/Radio Liberty (RFE/RL).

title: Washingtoni väitel uimastati Venemaal kahte USA ametnikku

maintext:
Sündmus leidis aset RFE/RLi andmetel aset läinud aasta novembris Peterburis toimunud Ühinenud Rahvaste Organisatsiooni korruptsioonivastase konverentsi ajal. Üks kahest USA ametnikust vajas haiglaravi. Ühendriikide hiljutises avalduses seisab, et see sündmus on vaid üks näide sagenenud välisesindajate ahistamise tendentsist viimase kahe aasta jooksul.
Ühendriikide ametniku sõnul selgus ametnikele tehtud analüüsidest, et kahele ameeriklasele-mehele ja naisele- oli manustatud nn vägistamisuimastit tõenäoliselt nende Peterburis asunud hotelli baaris.
Üks ameeriklastest viidi väga halva enesetunde samal õhtul ka kliinikusse, kus temalt võeti vereproovid, et kindlaks teha, mis selle põhjustas. Sel ajal läks kliinikus aga ära elekter ja seetõttu toimetati isik riigist välja edasistele uuringutele aga siis oli vajalike proovide võtmiseks juba liig hilja.
Kuna kaks Peterburis viibinud ametnikku ei olnud kõrged riigiesindajad, otsustati asja Venemaaga ajada vaikselt ja suurema avalikkuse tähelepanuta. Venemaa aga seisis jutunu uurimisele igal võimalikul viisil vastu.
Venemaa välisministeeriumi asevälisminister Sergei Rjabkov on aga igasugused taolised vihjed tagasi lükanud ja eitas ka USA ametnikepoolsete ametlike protestinootide kättesaamist. Tema teada pole Peterburis läbi viidud ka mingit uurimist. Rjabkov vihjas, et ameeriklased võisid tol õhtul lihtsalt liiga palju alkoholi tarbida.
Rjabkovi sõnul on käitumisprobleeme hoopiski USA-l, kes röövib kolmandatest riikidest jätkuvalt Venemaa kodanikke ja kus regulaarselt ahistatakse föderatsiooni kodanikke.


description: USA president Barack Obama sarjas teisipäeval vabariiklaste presidendikandidaati Donald Trumpi, nimetades viimase «meelitusi» Vene presidendi Vladimir Putini aadressil «pretsedendituks» ning demokraatide ja reavabariiklaste seisukohtadega ühildamatuks.

title: Obama: Trumpi meelitused Putini aadressil on "pretsedenditud"

maintext:
«Trumpi jätkuvad meelitused härra Putini aadressil ja Putinist malli võtmise ulatus paljudes tema poliitikates ja lähenemises poliitikale on USA poliitikas seninägematu,» ütles Obama ajakirjanikele.
Presidendi sõnul ei suuda Trump teda viimasel ajal üllatada. «Mind üllatab ja häirib palju rohkem asjaolu, et on vabariiklaste ametnikke, kes on olnud ajalooliselt vankumatult Vene-vastased ning on mind isegi rünnanud diplomaatilise läbikäimise eest nendega, kes toetavad ja mõnel juhul isegi kordavad tema seisukohti,» lausus Obama


description: Kohalik politsei teatas täna, et Sandholmi põgenikekeskuses leiti surnuna mees, kes oli ilmselt tapetud pussitamise käigus, vahendab The Local.

title: Taani põgenikekeskuses pussitati mees surnuks

maintext:
«Ma võin kinnitada seda, et asja uuritakse mõrvajuhtumina, kuid ei saa hetkel rohkem öelda,» sõnas politsei kõneisik Henrik Gunst uudisteagentuurile Ritzau. Usutluses TV2-ga ütles Gunst, et ohvrit pussitati mitu korda.
TV2 andmetel oli ohver 47-aastane. Politsei ei ole mehe rahvust veel avaldanud.
Kopenhaagenist 30 kilomeetrit põhja pool asuv Sandholmi keskus on Taani suurim põgenikekeskus, mis majutab hetkel enam kui 400 asüülitaotlejat.
Keskust juhib Punane Rist, mis teavitas eile politseid mehe surmast.


description: Venemaa välisminister Sergei Lavrov süüdistas neljapäeval Süüria mässulisi selles, et nad takistavad tsiviilisikute Aleppost lahkumist hoolimata kehtestatud humanitaarrelvarahust.

title: Venemaa süüdistas Süüria mässulisi Aleppo evakueerimise takistamises

maintext:
Lavrov ütles USA välisministri John Kerryga peetud telefonikõnes, et relvarahu peaks andma nii tsiviilisikutele ja ka mässulistele võimaluse lahkuda, kuid seda üritatakse kõikvõimalikul moel nurjata.
"Mässulised rikuvad relvarahu ja takistavad tsiviilisikute evakueerimist," toonitas Lavrov.
Lahingutegevus Aleppos on vaherahu ajal siiski märkimisväärselt vähenenud.
Venemaa on lubanud pikendada Aleppo relvarahu laupäevani, teatas ÜRO humanitaaragentuur (OCHA) neljapäeval.
Relvarahu pikendamist on lubanud ka Süüria valitsusväed.
"Venemaa ütles ÜRO-le, et nad kavatsevad jõustada 11 tunni pikkuse (rünnaku)pausi iga päev kolmeks päevaks, alates tänasest, neljapäevast," sõnas OCHA esindaja Jens Laerke.
Süüria sõjavägi teatas kolmapäeval kaheksa tunni pikkustest lahingupausidest.
NATO peasekretär Jens Stoltenberg avaldas neljapäeval muret, et Vahemere idaossa suunduv Vene lennukikandja ja teda saatev sõjalaevade grupp võivad ühineda rünnakutega Aleppo linna vastu.


description: Vene president Vladimir Putin nimetas täna riikliku tuumaagentuuri juhi Kremli personaliülema asetäitjaks sisepoliitika alal.

title: Putin nimetas Rosatomi juhi Kremli sisepoliitikastrateegiks

maintext:
Rosatomi senisest juhist Sergei Kirijenkost saab sisepoliitikastrateeg, kelle ülesanne on poliitiliste eesmärkide formuleerimine.
Kirijenko vahetab välja seni selles ametis olnud Vjatšeslav Volodini, kellest sai uue riigiduuma esimees. Volodinit peetakse üheks Putini mõjuvõimsamatest ametnikest.
Kirijenko sai tuntuks 1998. aastal, kui toonane president Boriss Jeltsin ta oma eelviimasel ametiaastal 35-aastasena Viktor Tšernomõrdini asemele peaministriks nimetas. Varem on ta olnud energeetikaminister.
Venemaa kõigi aegade noorim peaminister kaotas aga finantskriisi tõttu koha juba neli kuud hiljem 1998. augustis.
Seejärel juhtis ta vabaturureforme pooldavat liberaalset erakonda Paremjõudude Liit ja oli lühikest aega riigiduumas. Pärast seda töötas ta presidendi saadikuna Volga föderaalringkonnas ja juhatas riiklikku keemiadesarmeerimise töörühma. Rosatomi juhiks sai Kirijenko 2005. aastal.
Nüüd naaseb 54-aastane Kirijenko pärast 11-aastast vaheaega taas poliitilisele areenile.
«Poliitilise tausta tõttu peetakse Kirijenkot suhteliselt liberaalseks, aga viimasel ajal on ta riigiteenistuja ja riikliku korporatsiooni juhina töötanud riigi heaks,» ütles Kremlile lähedane allikas ärihelehele Vedomosti.
«Praegu on Putini esimesest ametiajast pärit inimesi valitsusametkondades üha harvemini näha ja Jeltsini-aegsed inimesed on tõeline haruldus,» kirjutas ärileht Kommersant, tõstes esile Kirijenko pika karjääri.


description: Kreeka põhjaosas peeti täna kinni 214 Süüria põgenikku, kes olid ületanud Türgi-Kreeka piiri markeeriva jõe.

title: Kreeka põhjaosas peeti kinni 214 Süüria põgenikku

maintext:
Tegemist on Evrose jõe teise massilise ületamisega kahe nädala jooksul. Eelmisel nädalal peeti samas piirkonnas kinni 107 põgenikku.
Politsei sõnul ületasid põgenikud jõe Orestiada piirilinna lähistel.
Türgi on lubanud takistada üle Vahemere Kreekasse suunduvaid põgenikke märtsis sõlmitud leppe alusel ELiga. Peale seda kasutavad nad sagedamini alternatiivseid marsruute.


description: Vene sõjalennukid korraldavad Süürias üha vähem õhurünnakuid Islamiriigi (IS) vastu, mis viitab sellele, et Moskva eesmärgiks on toetada rohkem Bashar al-Assadi režiimi kui võidelda terrorismi vastu, ilmneb täna avaldatud raportist.

title: Uuring: Venemaa ei võitle IS-i vastu, vaid toetab Assadi

maintext:
2016. aasta esimeses kvartalis korraldas Venemaa 26 protsenti õhurünnakutest Süürias IS-i vastu, selgus uuringufirma IHS Conflict Monitor raportist.
Teises kvartalis langes IS-i vastaste õhulöökide arv 22 protsendini ja kolmandas kvartalis 17 protsendini.
«Mullu septembris ütles Vene president Vladimir Putin, et Venemaa missioon on võidelda rahvusvahelise terrorismi, iseäranis Islamiriigi vastu,» sõnas Venemaa analüütik Aleks Koktšarov.
«Meie andmetel ei vasta see tõele. Venemaa prioriteediks on toetada sõjaliselt Assadi valitsust ning tõenäoliselt muuta Süüria kodusõda mitme osapoolega konfliktist kahepoolseks konfliktiks Süüria valitsuse ja džihadistlike rühmituste vahel,» sõnas ta.
See õõnestab argumenti opositsioonile rahvusvahelise toetuse pakkumisest, lisas ta.
Venemaa kehtestas eile veto ÜRO eelnõule, milles nõuti Aleppo pommitamise peatamist.
IHS-i andmetel kontrollib IS Iraagis ja Süürias järk-järgult üha vähem territooriumi. Juulis oli nende kontrolli all 68 300 ruutkilomeetrit, eelmisel nädalal aga 65 500 ruutkilomeetrit.


description: Venemaa soovib näha järgmise ÜRO peasekretärina naist ning toetab kandidaati Ida-Euroopast, ütles Vene alaline esindaja maailmaorganisatsioonis Vitali Tšurkin eile.

title: Venemaa soovib näha ÜRO uue juhina Ida-Euroopast pärit naist

maintext:
Tšurkini sõnul võib ametlik hääletus Ban Ki-mooni mantlipärija üle aset leida juba lähiajal.
«Me usume, et on Ida-Euroopa kord esitada järgmine peasekretär,» ütles Tšurkin pressikonverentsil ja lisas: «Me sooviksime väga näha (selles ametis) naist.»
Tšurkini avaldus tuli vähem kui nädal pärast seda, kui Bulgaaria esitas teise kandidaadi ÜRO peasekretäri kohale – Euroopa Komisjoni eelarvevoliniku ja Maailmapanga endise asepresidendi Kristalina Georgieva.
Bulgaarlanna astus ÜRO Peaassamblee ette eile, vastates kahe tunni jooksul arvukatele küsimustele alates Süüria sõjast ja põgenikekriisist ning lõpetades kliimamuutusega.
Tšurkini sõnul võib Julgeolekunõukogu valida peasekretäri kandidaadi juba lähemal ajal ning seejärel esitatakse tema kandidatuur kinnitamiseks Peaassambleele.
Georgieva oleks esimene ÜRO naispeasekretär.
Bulgaaria valitsus loobus toetusest oma esimesele valikule, UNESCO juhile Irina Bokovale, kuna too ei näidanud tugevaid tulemusi Julgeolekunõukogu varasemates mitteametlikes hääletusvoorudes. Ta on aga endiselt konkurentsis.
Viies hääletusvoorus on kõige tugevamalt esinenud Portugali endine peaminister Antonio Guterres. ÜRO uus peasekretär astub ametisse 1. jaanuaril.


description: Ühendriikides avas endine töötaja teisipäeval tule Virginia osariigis asuvas tehases, surma sai üks ja haavata kolm inimest, teatasid võimuesindajad.

title: USA tehases tappis endine töötaja ühe ja haavas veel kolme inimest

maintext:
Politseiülema Tim Jonesi täpsustuse kohaselt said korrakaitsjad kella kuue ajal hommikul väljakutse Roanoke´i kesklinnas asuvasse tehasesse, kus leidsid kaks laipa. Kolm kuulihaavadega tehasetöötajat toimetati Carilioni haiglasse.
Jonesi sõnul oli üks hukkunud meestest tulistaja. Esialgu pole teada, kas ründaja sooritas enesetapu.
Esialgse informatsiooni kohaselt oli ründaja tehase endine töötaja. Üks tunnistajatest ütles, et peitis ennast tulistamise ajal pesuruumi.


description: Vene president Vladimir Putin kohtub Prantsusmaa-visiidi ajal 19. oktoobril oma ametivenna François Hollande'iga, teatas täna välisminister Sergei Lavrov.

title: Putin kohtub 19. oktoobril Prantsusmaal Hollande'iga

maintext: «Putin ja Hollande arutavad rahvusvahelisi teemasid, mille seas on Süüria ja Ukraina,» lausus Lavrov kohtumisel Moskvas Prantsuse välisministrile Jean-Marc Ayrault'le.


description: Euroopa Parlament toetas täna ülekaalukalt Pariisi kliimaleppe ratifitseerimist.

title: Europarlament toetas ülekaalukalt Pariisi kliimaleppe ratifitseerimist

maintext:
Kliimalepet toetas hääletustel 610 europarlamendi saadikut, 38 oli vastu ja 31 jäi erapooletuks.
Euroopa Liit peaks leppe ratifitseerimiskirja ÜRO-le üle andma reedel.
Europarlamendis hääletust jälginud ÜRO peasekretär Ban Ki-moon ütles eelmisel kuul, et kliimaleppe on ratifitseerinud selle jõustumiseks nõutav arv ehk 55 riiki, ent nende kasvuhoonegaaside emissioon ei moodusta 55 protsenti ülemaailmsest kogusest.
Pariisi kliimalepe eesmärgiks on piirata globaalne soojenemine sel sajandil tublisti alla kahe kraadi Celsiuse järgi tööstusrevolutsiooni eelse ajaga võrreldes.
Lepe kutsub riike seadma endale süsinikdioksiidi emissioonide piiramise eesmärke ning neid iga viie aasta tagant uuendama.
Kokkulepe lõpetab aastakümneid kestnud erimeelsused rikaste ja vaeste riikide vahel selle üle, kuidas ellu viia mitme triljoni dollari suurust jõupingutust globaalse soojenemise peatamiseks ning tegeleda juba ilmnevate tagajärgedega.
Maailma liidrid ja teadlased on hoiatanud üha rängemate põudade, üleujutuste ja tormide eest, samuti veetaseme tõusu eest maailmameres, mis mõjutab sadade miljonite inimeste elu.
Kokkuleppes rõhutatakse, et kasvuhoonegaaside õhkupaiskamine peab jõudma kõrgpunkti niipea kui võimalik, et siis kiiresti väheneda.


description: USA vabariiklaste kontorisse Põhja-Carolinas Hillsboroughs visati Molotovi kokteil ning selle kõrval asuva maja seintele joonistati haakrist koos sõnadega: «Natsivabariiklased kaduge linnast, või muidu,» teatasid kohalikud ametivõimud.

title: Vabariiklaste kontorisse USAs visati Molotovi kokteil

maintext:
«Süttiv vedelik läks põlema hoones sees ja kahjustada said kontoris olnud mööbel ja seinad. Tegu oli Molotovi kokteiliga, mis visati vabariiklaste esindusse läbi akna,» seisis Hillsborough’ linnavalitsuse avalduses.
Põhja-Carolina valijaskonnas pole selget USA presidendikandidaadifavoriiti ja kõigutakse vabariiklasest Donald Trumpi ja demokraadist Hillary Clintoni toetamise vahel.
Eile hilisõhtul jõudis Clinton ka sotsiaalmeediakanalis Twitter vabariiklastele tehtud rünnaku hukka mõista. «Rünnak vabariiklaste kontorile Põhja-Carolinas ei ole aktsepteeritav. Olen väga õnnelik, et keegi viga ei saanud,» seisis selles.
Põhja-Carolina vabariiklased tänasid Clintonit toetusavalduse eest, kuid Trumpi lähenemine oli ründavam.
«Loomad, kes esindavad Hillary Clintonit ja demokraate Põhja-Carolinas viskasid just meie kontorisse Molotovi kokteili, sest oleme võitmas,» seisis tema eileõhtuses Twitteri postituses.


description: USA vabariiklaste presidendikandidaat Donald Trump teatas, et on valimisvõidu korral valmis kohtuma Vene riigipea Vladimir Putiniga veel enne ametisse asumist 20. jaanuaril, kirjutas väljaanne Politico.

title: Trump on valmis kohtuma Putiniga enne ametisse asumist

maintext:
«Kui ma saan 8. novembril võidu, kaalun võimalust kohtuda Vladimir Putini ja Venemaa juhtkonnaga veel enne oma administratsiooni töö algust,» tsiteeris väljaanne Trumpi sõnu intervjuus raadiosaatejuhi Michael Savage'iga.
Trump vastas Savage'i küsimusele, kuidas ta väldiks võimalikku sõda Venemaaga.
Trumpi hinnangul on USA suhted Venemaaga halvimad kui kunagi varem alates külma sõja lõpust ning probleem olevat osaliselt põhjustatud sellest, et USA praegune juhtkond on liiga solvavalt käitunud suhetes Putiniga ning viimasel ei ole vähimatki austust Obama vastu.
USA vabariiklaste presidendikandidaadi sõnul on ka Venemaa tuumapotentsiaal peajagu üle USA omast.


description: Brasiilia föderaalpolitsei vahistas kolmapäeval parlamendi mõjuvõimsa endise spiikri Eduardo Cunha, keda süüdistatakse korruptsioonis.

title: Brasiilia politsei vahistas parlamendi mõjuvõimsa endise spiikri

maintext:
"Saame kinnitada Cunha vahistamist Brasilias," ütles politsei pressiesindaja AFP-le.
Uudisteportaal G1 avaldas Brasiilia kõrgeima korruptsioonivastase kohtuniku Sérgio Moro väljastatud vahistamiskäsu koopia.
"Moro andis käsu Cunha vahistamiseks, viidates avalikku korda ähvardavatele riskidele ning konkreetsele pagemisvõimalusele, arvestades tema ligipääsu välismaal varjatud varadele ja topeltkodakondsust", teatas Paraná osariigi justiitsministeerium. Moro juurdluse peakorter asub osariigi Curitiba linnas.
Cunha oli spiikrina üks endise presidendi Dilma Rousseffi tagandamisprotsessi arhitekte. Cunha enda volitused peatas parlament mais ning tagandas ta rahvasaadiku kohalt septembris.
Cunhat süüdistatakse altkäemaksu võtmises osana riiklikku naftafirmat Petrobras ümbritsevast ulatuslikust korruptsiooniskandaalist, mille raames on süüdistus esitatud kümnetele poliitikutele ja tippametnikele. Mõned neist on praeguseks juba süüdi mõistetud ja vanglakaristuse saanud.
Kongressi eetikakomitee uurib Cunhat ka seoses valetamisega salajaste Šveitsi pangaarvete asjus.
Eksspiiker eitab süüdistusi.
Brasiilia senat tagandas Rousseffi ametist 31. augustil. Endist presidenti süüdistati eelarvenumbritega manipuleerimises valimiskampaania ajal.
Korruptsiooniuurijad tuvastasid 2015. aastal ulatusliku petuskeemi, mille raames petsid Petrobrasi juhid ja alltöövõtjad firmalt aastakümne jooksul üle kahe miljardi dollari ning andsid poliitikutele ja parteidele altkäemaksu.
Skandaal haaras endasse pea kogu Brasiilia poliitilise ja ärieliidi.
Rousseffi eelkäijale presidendiametis, Luiz Inácio Lula da Silva suhtes on alustatud seotuse tõttu Petrobrasi riisumisskeemiga kolm kohtuasja.
Rousseffi tagandamise järel presidendiks saanud Michel Temer võitleb kahtlustustega, et ta üritab juurdlust mõjutada. Muuhulgas on seotuses Petrobrasi skeemiga süüdistus esitatud mitmele Temeri poolt ametisse nimetatud ministrile, kes on süüdistuse saamise järel tagasi astunud.


description: Armeenia asevälisminister Ashot Hovakimjani sõnul on Süüria kodusõja algusest Armeenias varjupaika saanud rohkem kui 20 000 põgenikku.

title: Armeenia on vastu võtnud 20 000 Süüria põgenikku

maintext:
«Ühe elaniku kohta arvestatuna on Armeeniast saanud Süüria pagulaste arvult kolmas Euroopa riik,» ütles Hovakimjan Genfis ÜRO pagulaste ülemvoliniku kava täitevkomitee 67. istungjärgul.
Armeenia diasporaaministri andmetel elas Süürias enne kodusõja puhkemist umbes 110 000 armeenlast. Praeguseks on sealne armeenia kogukond kuivanud kokku 8 000-10 000 inimeseni.
Selle nädala alguses saadeti Armeeniast Vene välis- ja kaitseministeeriumi vahendusel Süüriasse kaks lennukitäit humanitaarabi, see jaotatakse laiali riigi suuruselt teises linnas Aleppos.


description: Norra valitsus seisab vastu avalikkuse survele kinkida Soomele selle iseseisvuse 100. aastapäevaks mäetipu.

title: Norra ja Soome sõprus ei suuda mäge liigutada

maintext:
Rühm norralasi tegi ettepaneku kinkida 1917. aastal iseseisvunud Soomele 1361 meetri kõrgusel asuva Halti mäe tipu.
Soome piir selles piirkonnas ulatub mäeküljel 1324 kõrgusele merepinnast. Mäetipu kinkimise ettepanek kogus Facebookis 17 000 toetajat.
Kuid õiguslikud probleemid tegid sellel sõbarikule plaanile lõpu.
«See loov ettepanek sai avalikkuselt väga positiivse vastukaja,» ütles Norra peaminister Erna Solberg kirjas idee ühele eestvedajale Kåfjordi linnapeale.
«Ma tervitan seda ja näen siin selget märki Norra ja Soome lähedasest suhtest,» jätkas Solberg, lisades samas, et piirimuudatused tooksid kaasa keerulised õiguslikud probleemid.
Kõrgelennuline idee põrkas vastu Norra põhiseaduse 1. artiklit, mis sätestab, et Norra kuningriik on jagamatu ja võõrandamatu.
«Me leiame Soomele sajanda juubeli puhuks mingi muu väärika kingituse,» lisas Solberg.
19. sajandi algusest kuni 1917. aastani oli Soome suurvürstiriigina Venemaa keisririigi osa.


description: Rahvusvahelise kaitseuuringute keskuse direktor Jüri Luik ütles telesaatele «Välisilm» antud intervjuus, et Venemaa presidendi Vladimir Putini viimase aja välispoliitilistel sammudel on kaks olulist motiivi - Süüria ja USA presidendivalimised.

title: Jüri Luik: president Putinil on praegu kaks selget motiivi

maintext:
«Ma arvan, et Putinil on tema käitumiseks siiski üsnagi selged motiivid ja neid motiive on minu arvates kaks. Üks on seotud sõjaga Süürias ja Putini sooviga tagada, et tema teenrile või abimehele Bashar al-Assadile hakkaks üsna pea taas alluma kogu Süüria,» rääkis Luik, vahendab ERRi uudisteportaal.
Teine motiiv on Luige sõnul seotud USA presidendivalimistega ja sooviga eskaleerida selline olukord, kus USA presidendi ainus võimalus on tulla nö müts pihus Putinilt mingeid järeleandmisi või rahualgatusi kauplema.
Luik tunnistas, et olukord on praegu tõepoolest keeruline.


description: Ukraina kutsus täna välja Vene konsuli seoses Venemaal kinni peetud Ukraina ajakirjaniku Roman Suštšenkoga.

title: Ukraina kutsus ajakirjaniku kinnipidamise tõttu välja Vene konsuli

maintext:
Venemaa teatas Ukraina riikliku uudisteagentuuri Ukrinformi ajakirjaniku Suštšenko (keskel) kinnipidamisest esmaspäeval. FOTO: TASS/Scanpix
Vene konsulilt sooviti selgitust, miks Kiievi ametnikel ei lubatud Suštšenkoga Moskvas kinnipidamiskeskuses kohtuda, ütles Ukraina välisministeeriumi ametnik Mariana Betsa.
«Saatsime noodi Vene välisministeeriumile, FSB-le (Vene föderaalsele julgeolekuteenistusele) ja nende inimõigusvahemehele,» lisas Betsa.
«Praeguseks pole tulnud ühtegi vastust. See on inim- ja rahvusvahelise õiguse otsene rikkumine.»
FSB väitel teenis Suštšenko Ukraina sõjaväeluures ning kogus riigisaladusi ..., mis võivad kahjustada riigi kaitsevõimet, kui need välismaal lekitatakse.
Venemaal pole Ukrainas suursaadikut, sest Kiiev keeldus heaks kiitmast Moskva viimati esitatud kandidaati.


description: Ameerika Ühendriikide juhitav koalitsioon ei võtnud omaks 15 naise tapmist õhurünnaku käigus Iraagi põhjaosas asuvale šiiitide palvuspaigale.

title: Koalitsioon eitas ohvriterohket õhurünnakut Iraagis

maintext:
Venemaa süüdistas lääneriike reedeses vahejuhtumis, kus kohalike ametiisikute sõnul sai«õhulöögis Daquqi linna pühamule surma 15 naist.
«Koalitsioon on kindlaks teinud, et me ei sooritanud tsiviilohvreid kaasa toonud õhurünnakut Daquqis,» lausus pressiesindaja kolonel John Dorrian. Daquq asub Kirkukist 200 kilomeetrit lõuna pool.
Lisaks koalitsioonile tegutsevad samas piirkonnas veel Iraagi õhujõud ja armee lennuvägi. Sageli ründavad Iraagis asuvaid sihtmärke ka Türgi lennukid, kuid enamasti kurdide positsioone, mis asuvad Daquqist kaugel.


description: Põhja-Korea on valmis seisma vastu USA-le, seda vaatamata viimase sõjalisele üleolekule, ütles Põhja-Korea Moskva saatkond teisipäeval avalduses.

title: Põhja-Korea teatas valmisolekust sõjaliseks vastasseisuks USA-ga

maintext:
«USA reklaamib oma sõjalis-tehnoloogilist üleolekut, kuid Põhja-Korea on valmis kõigeks, sealhulgas rünnakuks ja kaitseks,» märgiti avalduses.
«Tema (Põhja-Korea) strateegilised relvajõud on suutelised ründama iga punkti meie planeedil ning tema strateegilised allveelaevad, mis on suutelised saatma vee all viibides ballistilisi rakette teele igalt merealalt, on juba võtnud sihikule Ameerika sõjaväebaasid ja -objektid.»
Põhja-Korea Moskva saatkond lisas avalduses, et lääne ekspertide hinnangul on Põhja-Korea suuteline valmistama 2020. aasta lõpuks kuni 100 tuumarelva.
Kommunistliku riigi kõrgeimaks eesmärgiks on «võimekus rünnata täpselt USA mandriosa», märgiti dokumendis, mis edastati Interfaxile.


description: Süüria presidendi Bashar al-Assadi arvates on maailma meedias levinud foto, millel on näha viieaastast verist ja ehmunud Aleppo poissi Omran Daqneeshi, vabatahtlike päästjate ühenduse Valged kiivrid propaganda.

title: Süüria president: pilt verisest viieaastasest poisist on propaganda

maintext:
Väikese poisi pildist sai rahvusvahelises meedias Süüria tsiviilelanike kannatuste sümbol, edastab The Independent.
Al-Assad sõnas saksakeelsele kanalile SRF: «Pärast minuga tehtud intervjuud vaadake internetis sellest poisist sama pilti, kuid sellel on ta koos õega. Nad oleks nagu kaks korda päästetud, kumbki erineval ajal. Tegelikult oli vaid poisi foto levitamine osa Valgete kiivrite Süüria valitsuse vastasest laimukampaaniast».
Nobeli rahupreemia nominatsiooni saanud Valged kiivrid on viimasel ajal Süürias mässuliste käes olevatelt aladelt pärast rünnakuid päästnud umbes 3000 tsiviilelanikku. Alates 2013. aastast on nad kokku päästnud üle 40 000 inimese, kes on jäänud rünnkute järgselt majarusude alla.
Valgete kiivrite tegevust rahastavad Ühendkuningriigi ja Hollandi heategevusorganisatsioonid.
Al-Assadi arvates on Valged kiivrid islamistliku mässuliste grupeeringu Jabhat al-Nusra fassaad, mille varjus nad julmusi korda saadavad.
Valgete kiivrite tehtud videol on näha, kuidas viieaastane Omran Daqneesh päästetakse majarusudest ja pannakse kiirabiautos toolile istuma, väike poiss istub vaikselt ja vaatab hemunult toimuvat.
Hiljem meediasse jõudnud fotodel on näha poissi koos vanema õega, kes samuti on rünnakus ja majavaringus kannatada saanud.
Süüria režiim eitas, et nemad olid 17. augusti Aleppo õhurünnaku taga. Selles rünnakus kaotas elu üheksa inimest, kaasa arvatud Omrani kümneaastane vend.
«Me ei teinud õhurünnakut, tegemist on propagandafotodega, mida näidatakse nii, nagu teatud jõududele on kasulikum. Levib mitmeid pilte kannatada saanud süüria lastest, kuid Omran Daqneeshi ja ta õe puhul on tegemist räige propagandaga,» lisas Süüria president.
Al-Assadi sõnul on Aleppos toimunud mitmeid õhurünnakuid, kuid esile on tõstetud vaid nimetatud väikese poisi kannatusi.
Ühendkuningriigis tegutseva vaatlusorganisatsiooni Syrian Observatory for Human Rights teatel on alates 19. septembrist, mil USA ja Venemaa vahel sõlmitud relvarahu tühistus, kaotanud Aleppos ja selle ümbruses elu üle 640 inimese, kelle seas on 128 last.


description: Türgi president Recep Tayyip Erdoğan vaidlustas Saksa prokuratuuri otsuse lõpetada koomik Jan Böhmermanni suhtes uurimine Türgi riigipead väidetavalt solvanud satiiri suhtes.

title: Erdoğan vaidlustas Saksa otsuse lõpetada tema vastase satiiri uurimine

maintext:
Mainzi prokuratuur ütles, et Erdoğan esitas ametliku taotluse otsuse tühistamiseks.
Taotluse esitas pühapäeval Erdoğani advokaat, ütles Mainzi peaprokurör Andrea Keller avalduses, lisades, et sellega hakkab tegelema Koblenzi prokuratuur.
Böhmermann esines telekanalis ZDF märtsis. Ta süüdistas niinimetatud «Laimupoeemis» Türgi riigipead pedofiilias ja zoofiilias.
Koomik möönis, et poeemi eesmärk oli provotseerida.
Erdoğan esitas aprillis taotluse Saksa koomiku võtmiseks kriminaalvastutusele.
Mainzi prokurörid teatasid 4. oktoobril, et nad lõpetavad uurimise, kuna «uurimistulemused näitasid, et kriminaalkuritegu tõendada ei ole võimalik».
«Ei ole tõendeid, et süüdistatav oleks korraldanud tõsise rünnaku Türgi presidendi isiku või sotsiaalse reputatsiooni vastu,» ütlesid nad.
Saksa prokurörid kavatsevad järgmisel kuul langetada otsuse Türgi presidendi taotluse üle keelata selle poeemi näitamine tulevikus.


description: USA vabariikliku partei esimees Reince Priebus mõistis hukka erakonna presidendikandidaadi aastatetagused labased väljendid, öeldes, et "ühtegi naist ei tohi kunagi selliste sõnadega kirjeldada".

title: USA vabariiklaste juhid mõistsid hukka Trumpi labased avaldused

maintext:
Priebus on olnud miljardäri kampaania üks eestvedajaid sestsaadik, kui too partei nominatsiooni võitis.
Kuid ta oli üks esimesi vabariiklasi, kes kritiseeris Trumpi kommentaare naiste kohta.
Trumpi labasusi kritiseeris ka Esindajatekoja vabariiklasest spiiker Paul Ryan.
"Mulle on tülgastav see, mida täna kuulsin. Naiste eest tuleb seista, neid austada, mitte objektina kohelda. Ma loodan, et härra Trump suhtub olukorda tõsidusega, mida see vajab, ning töötab selle nimel, et näidata riigile, et austab naisi rohkem, kui sellest klipist ilmneb," märkis ta.
2005. aastast pärit videosalvestises, mille reedel avaldasid Washington Post ja NBC News, praalis Trump, kuidas ta üritas seksida abielunaisega, ning tegi veel mitmeid seksuaalse sisuga nilbeid avaldusi. "Vabandan, kui keegi tundis end solvatuna," kommenteeris Trump ise.


description: USA võimud süüdistasid reedel Venemaa valitsust ametlikult küberrünnakute juhtimises Ühendriikide poliitiliste organisatsioonide vastu, öeldes, et häkkimisega üritatakse sekkuda USA valimisprotsessi. Samuti anti teada, et tegu ei jää vastuseta.

title: USA süüdistas Venemaad küberrünnnakutes, lubas tagasi teha

maintext:
«Selle tegevuse ulatust ja tundlikkust arvesse võttes usume, et selleks võisid heakskiidu anda üksnes Venemaa kõige kõrgemad ametnikud,» on öeldud sisejulgeolekuministeeriumi ja riikliku luuredirektoraadi ühisavalduses.
USA lubas vastata enda valitud ajal ja kohas Venemaa küberrünnakutele, millega Moskva üritatab mõjutada valimisprotsessi, ütles reedel administratsiooni kõrge ametnik, lisades, et selline tegevus võib olla varjatud.
«Ma astume samme oma huvide kaitseks, muu hulgas küberruumis, ning teeme seda enda valitud ajal ja kohas,» märkis ametnik, kasutades keelt, mis on tavapärane sõjaliste aktsioonide puhul.
«Avalikkus ei saa eeldada, et nad saavad vältimatult teada, mis samme astutud või astutakse.»


description: Ungaris pühapäeval toimunud rahvahääletus Euroopa Komisjoni kohustuslike pagulaskvootide küsimuses kukkus madala aktiivsuse tõttu läbi.

title: Ungari pagulasreferendum kukkus läbi -

maintext:
Võimupartei Fideszi esialgsete andmete kohaselt osales kaheksast miljonist hääleõiguslikust kodanikust 43 protsenti, kui vaja oleks olnud rohkem kui 50 protsendi osalemist.
Hääletajatest peaaegu kõik ehk nii 98 protsenti olid põgenikekvootide vastu.
«See on suurvõit kõigile neile, kes seisavad rahvusriigi eest ja usuvad demokraatiasse,» ütles erakonna aseesimees Gergely Gulyas.
Peaminister Viktor Orbán viitas loiule osalemisele juba varem päeval.
«Suurem osalusprotsent oleks olnud kahtlemata parem, kuid seaduslikud tagajärjed saavad olema täpselt samad. Oli vaid üks eeltingimus, et põgenikekvootide vastustajad oleksid enamuses,» märkis peaminister.
Opositsiooniparteid olid kutsunud inimesi üles referendumit boikoteerima.
Peaminister Orban hoiatas laupäeval, et massiränne ohustab Euroopa turvalist eluviisi ning ütles, et ungarlastel on «kohus võidelda Brüsseli eliidi läbi kukkunud liberaalsete meetodite vastu».
Orbán on ka varem rõhutanud, et osalusprotsendil ei ole «poliitilist tähtsust».
«Kui on rohkem «ei» kui «jah» hääli, siis see tähendab, et ungarlased ei nõustu reeglitega, mida EL-i bürokraadid tahavad meile kehtestada,» ütles ta reedel.
Orban kinnitas pühapäeva õhtul oma toetajatele kõneledes, et Euroopa Liidul ei õnnestu Ungarile põgenike sundkvoote peale suruda.
«Brüssel ei saa oma tahtmist Ungarile peale suruda. Rahvahääletusel küsiti tegelikult, et kas Brüssel või Budapest. Ja võitis Budapest,» rääkis peaminister.
«Ma kavatsen esitada põhiseadusemuudatuse, mis peegeldab rahva tahet. Me sunnime Brüsselit mõistma, et nad ei saa eirata Ungari rahva arvamust,» lisas Orban.


description: USAs Virginia osariigis algas täna esimene ja ainuke asepresidendikandidaatide debatt, kus vabariiklasi esindab Indiana kuberner Mike Pence ja demokraate Virginia senaator Tim Kaine.

title: USA asepresidendikandidaadid peavad esimese teledebati

maintext:
Nii Pence'i kui Kaine'i jaoks on panused kõrgel. Demokraadid loodavad, et Kaine jätkab sama tugevalt, nagu nende presidendikandidaat Hillary Clinton möödunud teisipäeval avadebatis alustas ning veenab veel otsust mitte langetanud valijaid Clintoni poolt hääletama.
Pence on teistlaadse surve all, sest talt eeldatakse kindlat, selgesõnalist ja tugevat debatti. Ta peab aitama vabariiklaste presidendikandidaadil Donald Trumpil üle saada eelmise nädala kaotustest ning aitama tal sõnumit selgemaks lihvida. Lisaks tuleb Pence'il miljoneid televaatajaid veenda, et ettearvamatu Trump on kahest rivaalist just see, kes paremini Valgesse Majja sobib.
USA avalik-õiguslik telekanal PSB toob oma portaalis välja, et Kaine'i ja Pence'i puhul tuleb arvestada, et nad kandideerivad koos Trumpi ja Clintonitega, kes on varasemate presidendiks pürgijatega võrreldes valijate silmis enneolematult mittesümpaatsed - ning see asjaolu enam viie viimase valimisteni oleva nädalaga ei muutu.
Asepresidendikandidaatidel on tunduvalt vähem minevikupagasit ja see annab neile võimaluse valijatega sellisel tasandil suhestuda, mida Clinton ja Trump pole päris hästi suutnud.
Siiski on etteheiteid tehtud ka asepresidendikandidaatidele - Kaine olevat liiga tavaline, kelle puudub tähtsa positsiooni jaoks vajalik kaalukus, Pence'il olevat aga liialt vaoshoitud ja meeldejäämatu käitumisviis.
Tänane debatt kestab poolteist tundi ning seda juhib telekanali CBSN pühapäevaõhtuse uudistesaate ankur Elaine Quijano. Huvitaval kombel kohtuvad Kaine ja Pence täna ka esimest korda näost-näkku.


description: Süüria presidendi Bashar al-Assadi hinnangul on Aleppost saamas murdepunkt terroristidest jagusaamiseks kogu riigis, vahendas reedel Yle.

title: Süüria presidendi hinnangul on Aleppost saamas murdepunkt

maintext:
Assad andis haruldase intervjuu venelaste ajalehele Komsomolskaja Pravda.
"Me peame selle piirkonna puhastama ja suruma terroristid Türgisse, kust nad on tulnud või nad ära tapma. Mingeid muid variante meil ei ole," tõdes president.
Assad rõhutas, et Aleppo puhastamine pühasõdalastest on erakordselt tähtis ja võimaldaks vabastada terroristidest ka ülejäänud riigi.
Presidendi kinnitusel pakkus konflikti lahendamiseks abi Saudi Araabia, kuid tingimusel, et Süüria katkestaks kõik sidemed Iraaniga. Iraan on aga Süüria üks tähtsamaid partnereid. President mõistis ühtlasi rahvusvahelise seaduse rikkumisena hukka Türgi vägede sissetungi Süüriasse.
Assad nimetas kodusõda Süürias Venemaa ja läänemaailma vaheliseks konfliktiks ning tõi näiteks külma sõja.
"Näeme aina suuremat pingete kuhjumist ja kriisi süvenemist. USA eesmärgiks on säilitada kogu maailmas võim ja nad ei lase kellelgi saada Venemaa ega selle liitlaste partneriteks poliitilisel ega rahvusvahelisel areenil," märkis Assad.
Assadi sõnul on Süüria sõda iseloomustatud juba ka Kolmanda maailmasõjana, kuid sinna on veel esialgu aega vähemalt sõjalises tähenduses.
Nädalavahetusel jätkatakse pingutusi Süürias relvarahu kehtestamiseks. Venemaa välisminister Sergei Lavrov kohtub laupäeval Lausanne'is USA välisministri John Kerry ning Pärsia lahe riikide ja Türgi esindajatega. Pühapäevaks sõidab Kerry Londonisse, et arutada Süüria küsimust Suurbritannia, Prantsusmaa ja Saksamaa esindajatega.


description: Soomes asüüli taotlenud somaallaste arv on sel aastal järsult vähenenud, ütles migratsiooniameti asüülitaotluste osakonna juhataja Esko Repo.

title: Soomes asüüli taotlenud somaallaste arv on järsult vähenenud

maintext:
Kui eelmisel aastal taotles Soomes asüüli ligi 2000 somaallast, siis tänavu on neid olnud umbes 400. Ühtekokku on sel aastal Soomes asüüli taotlenud 4700 inimest.
«Eelmine aasta oli erand. Nüüd ollakse rohkem sellises normaalses olukorras,» ütles Repo.
Eelmisel aastal mõjutas olukorda asüülitaotlejate tohutu hulk Euroopas.
Migratsiooniamet märkis juba kevadel, et julgeolekuolukord Somaalias on paranenud, mistõttu sellest riigist saabujatel on üha raskem saada elamisluba.


description: Venemaa president Vladimir Putin teatas neljapäeval, et Moskva on valmis Aleppo humanitaarrelvarahu pikendama "nii kauaks, kui võimalik".

title: Venemaa on valmis Aleppo humanitaarrelvarahu pikendama

maintext:
"Me oleme selgeks teinud oma kavatsuse pikendada humanitaarrelvarahu nii kauaks, kui võimalik. Seda muidugi sõltuvalt seal kujunevast olukorrast," kinnitas Putin pressikonverentsil pärast kohtumist Prantsusmaa presidendi Francois Hollande ja Saksamaa liidukantsler Angela Merkeliga Berliinis.
Prantsusmaa ja Saksamaa liidrid teatasid pärast kohtumist, et ei välista uusi sanktsioone Venemaa vastu seoses Aleppo pommitamisega.
"Kõik, mida kujunenud olukorras saab kasutada ähvardusena, on kasulik," sõnas Hollande.
"Me ei saa seda võimalust välistada," lisas Merkel.
"Aleppos toimuv on sõjakuritegu ja esimeseks nõudmiseks on, et Süüria režiimi ja selle toetajate pommitamine peab lõppema. Meil jäi kohtumiselt mulje, et Venemaa on valmis humanitaarvaherahu pikendama, aga nüüd peavad Damaskus ja Moskva seda ka näitama," ütles Hollande.
Euroopa Liidu liidrid mõistavad neljapäeval Brüsseli tippkohtumisel hukka Venemaa rünnakud Aleppo tsiviilelanikele ning kutsuvad sõjategevust lõpetama ja poliitilise protsessi juurde naasma, selgub kohtumiseks valminud avalduse mustandist.
"Euroopa Ülemkogu mõistab karmilt hukka Süüria režiimi ja tema liitlaste, esmajoones Venemaa rünnakud Aleppo tsiviilelanikele," seisas uudisteagentuurini AFP jõudnud dokumendis.
Selles kutsutakse konfliktipooli vaenutegevust lõpetama ja astuma kiiresti samme humanitaarabi takistamatuks pääsuks Alepposse ja teistesse Süüria piirkondadesse.
Avaldus kutsub üles "jätkama usutavat poliitilist protsessi ÜRO vahendusel" ning hoiatab, et rahvusvahelise humanitaarseaduse ja inimõigusseaduse rikkujad võetakse vastutusele.
EL-i 28 liikmesriigi liidrite avaldus teeb EL-i välispoliitikajuhile Federica Mogherinile ja Euroopa Komisjonile ülesandeks jätkata pingutusi haavatute ja haigete evakueerimiseks konfliktipiirkonnast koostöös ÜRO-ga. Avalduses ei mainita siiski võimalikke sanktsioone Venemaale õhurünnakute eest Süürias.


description: Ameerika Ühendriikide Oklahoma osariigi politsei otsib taga meest, kes laskis maha kaks inimest ning haavas ka mitut korrakaitsjat.

title: Ameerika politsei jahib automaadiga relvastatud lapsepilastajat

maintext:
Võimud avaldasid, et said väljakutse, kui Wellstoni väikelinna lähedase kiirtee juures kõlasid lasud. Kui politseinikud jõudsid kohale, avas Michael Vance`i nimeline kahtlusalune nende pihta automaadist AK-47 tule. Sealtsamast leiti kaks surnukeha, keda usutakse olevat Vance`i pereliikmed.
Mõlemad politseinikud said tabamuse jalgadesse. Vance ärandas koos kellegi kaasosalisega politseiauto ning sõitis sellega treileriparki, kus röövis ühele naisele kuulunud haagissuvila. Naist tulistati, kuid ta ei vajanud haiglaravi.
Vance`i kaasosaline on juba kinni võetud, kuid mees ise on endiselt jooksus. Politsei teatas, et Vance võeti alles hiljuti vahi alla, süüdistatuna lapse seksuaalses ärakasutamises.


description: Saksamaal sai paremäärmuslaste grupi vastases haarangus kolmapäeval vigastada neli politseinikku, ühe seisund on kriitiline, teatasid võimud.

title: Saksamaal sai äärmuslastevastases haarangus viga neli korrakaitsjat

maintext:
Rühmitusse Reichsbürger kuuluv 49-aastane kahtlusalune avas politseinike pihta tule Baieri liidumaal Georgensmündis ja võeti vahi alla, teatas politsei.
Kohalikud võimud olid andnud korralduse konfiskeerida mehe relvaarsenal, mis koosnes umbes 30 tulirelvast, sest tema relvaluba tühistati psüühiliste probleemide tõttu.
Varem võitluskunstide keskust juhtinud meest ootab nüüd süüdistus tapmiskatses.
«Ma olen šokeeritud,» ütles liidumaa siseminister Joachim Herrmann ning nõudis äärmusrühmituse kohest ja põhjalikku uurimist.
Reichsbürger ei tunnusta Saksa riigi legitiimsust ning usub Saksa keisririigi ja Kolmanda Reichi jätkumisse. Seetõttu keelduvad paljud rühmituse liikmed muu hulgas makse ja trahve maksmast.
Augustis avas rühmituse liige tule tema korterit läbi otsima tulnud politseinike pihta Saksi-Anhalti liidumaal ning arreteeriti.
Võimudel ei ole andmeid Reichsbürgeri liikmeskonna suuruse kohta, kuid siseministeeriumi esindajate sõnul on liikumine killustunud ja sellel on üle Saksamaa mõnisada liiget.
Valitsus hoiatas septembris, et mõned rühmituse liikmed on radikaliseerunud ja võimude suhtes agressiivselt meelestatud, mis võib lõppeda mõne tõsise vägivallaaktiga. Mõnel Reichsbürgeri liikmel on sidemed neonatside ja holokaustieitajatega.


description: Relvastatud isikud ründasid Liibüa vetes põgenikepaati ja tapsid neli reisijat, 15 inimest jäi kadunuks, ütles Saksa vabaühendus Sea-Watch täna.

title: Liibüa vetes rünnati põgenikepaati


description: Iraak alustas teisipäeval inimeste evakueerimist islamistidelt tagasivallutatud aladelt Mosuli linna ümbruses, teatasid võimuesindajad.

title: Iraak alustas Mosuli ümbruse elanike evakueerimist

maintext:
Mosuli ümbruse teed täitusid tsiviilisikute autodest, mis liikusid linnast eemale.
"Hakkasime liikuma kõikidest ohtudest hoolimata. Meil on vaid auto ja meie riided," ütles 22-aastane Essam Saadou, kes põgenes koos naise ja kahe lapsega.
"Nad kontrollisid kogu meie elu täielikult - me pidime kandma seda niqabi. Me ei saanud kodust lahkuda isegi selleks, et lähedastega kohtuda. Isegi katusele rõdule minek oli keelatud," kirjeldas 20-aastane kurdineiu Amal Mohammed elu islamistide terrori all. Oma näorätiku oli noor naine eemaldanud.
Iraagi valitsusväed asuvad praegu Mosulist umbes viie kilomeetri kaugusel ja valmistuvad pealetungiks linna idaosale, mis on äärmusrühmituse Islamiriik (IS) kontrolli all. Iraagi ja kurdide omakaitseüksused on omakorda avamas rinnet Mosulist läänes eesmärgiga vallutada Tal Afari linn ja lõigata ära IS-i võitlejate põgenemistee Mosulist Süüriasse.
Iraagi terroritõrjeteenistuse (CTS) eliitväed hõivasid teisipäeval piirkonna Mosuli idapoolsete eeslinnade vahetus läheduses.


description: Ukraina idaosas Donetskis hukkus eile pommiplahvatuses venemeelsete separatistide üks komandöre Arseni «Motorola» Pavlov.

title: Donetskis hukkus venemeelsete separatistide üks komandöre Motorola

maintext:
Juhtunut on kinnitanud nii Ukraina julgeolekuteenistus (SBU) kui ka venemeelsed separatistid.
«Võin tõepoolest kinnitada, et inimene, kes on sooritanud kuritegusid Ukraina terviklikkuse vastu ja oli tegelikult meie poolt tagaotsitav, hukkus täna (pühapäeval - toim) korterelamus,» teatas SBU juhi nõunik Juri Tandit otse-eetris telekanalile 112 Ukraina.
Isehakanud Donetski Rahvavabariigi (DRV) kaitseministeeriumi väitel sai eile õhtul koju naasnud Motorola surmavalt viga, kui eluhoone liftis plahvatas kaugelt juhitav isevalmistatud lõhkekeha.
Kohalikud ametnikud Donetskist andsid teada, et peale Motorola hukkus ka tema ihukaitsja. Rahvusvaheliselt tunnustamata DRVi rahvanõukogu esimees Deniss Pušilin ütles eile Vene telekanalile Rossija 24, et plahvatuse tagajärjel sai veel mitu inimest vigastada.
Sündmuspaigal on peale kiirabi ka korrakaitsjad ja sõjaväelased. Kortermajja viiv tee on blokeeritud soomustransportööridega.
Перше відео з місця вбивства ватажка бойовиків «Спарта» Арсенія «Мотороли» Павлова
Вся інформація тут: https://t.co/QxyJSVYPvy pic.twitter.com/FQtcRbVi4f — Hromadske.UA (@HromadskeUA) October 16, 2016
Rünnaku järel on linnas alustatud ulatuslikku tagaotsimisoperatsiooni.
Idanaabri meedia teatel on kohalikud venemeelsed jõud veendunud, et rünnaku taga oli «Ukraina diversiooni-luuregrupp».
Vene uudisteportaal Lenta nägi vajalikkust tuletada siinkohal meelde, et Ukraina president Petro Porošenko lubas üles leida ja maksta kätte Ukraina sõjaväelase Igor Branovitski surmas vastutavale isikule. Mees võitles Donetski lennuvälja pärast peetud lahingutes ja langes vastase kätte vangi. Porošenko nimetas Motorolat koletiseks, süüdistas teda ukrainlase tapmises ja lubas, et venemeelne separatist ei saa iialgi oma tegude eest armu.
Ukraina siseministeeriumi kommunikatsioonijuhile Artem Ševtšenkole tundub, et atentaadi taga on hoopiski hukkunud võitleja «kaasosalised inimvaenulikust rahvusvahelisest terroristlikust ühendusest».
Ševtšenko näis sotsiaalvõrgustikus Facebook üleüldse kahjurõõmutsevat uudise üle. «Terrorist Arseni «Motorola» Pavlov on hävitatud. [...] Selline õnnetu, ent õiglane lõpp tabagu kõiki meie Ukraina pinnal tegutsevaid värdjaid,» kirjutas Ukraina ametnik.
Isehakanud Donetski Rahvavabariigi juhti Aleksandr Zahhartšenkot tabas uudis aga lausa valusalt. «Sai surma minu lähedane sõber. Ta hukkus alatult korraldatud plahvatuses. Selgitame välja, kes viis selle täide. Kes tellis – seda juba teame,» rääkis venemeelsete separatistide liider pressikonverentsil.
Zahhartšenko rõhutas, et Motorola perele osutatakse abi. Samuti aidatakse hukkunu lapsed üles kasvatada. «See on meie au ja kohus,» lausus mees.
«Petro Porošenko murdis vaherahu ja kuulutas meile sõja. Aga te vaid oodake!» märkis ta lõpetuseks.
Motorollat on varasemalt süüdistatud sõjakuritegudes. Mees ei ole isegi eitanud seda. «Mul on sügavalt po**ui, milles mind süüdistatakse, uskuge mind või mitte. Jah, lasin maha 15 sõjavangi. Täitsa po**ui. Ma ei kommenteri. Kui tahan tappa, siis teen seda. Kui ei taha, siis mitte,» rääkis ta eelmisel aastal ajalehele Kyiv Post telefoni teel antud intervjuus.
Motorola oli Sparta nime kandva pataljoni komandör. Mees osales Slovianski, Illovaiski ja Donetski lennujaama lahingutes.
Mullu sai Ukraina idaosas surma ka üks teine tuntud venemeelne komandör - Aleksei Mozgovoi. Prizraki brigaadi juht ja veel mitu võitlejat said surma, kui nende auto sattus rünnaku alla. Ukraina võimude arvates tapeti Mozgovoi venemeelsete separatistide seas valitseva sisetüli tõttu.


description: Uimastitele sõja kuulutanud Filipiinide president Rodrigo Duterte alustab võitlust ka suitsetamise vastu, teatas valitsus täna.

title: Filipiinide president asub võitlusse suitsetamisega


description: Briti peaminister Theresa May teeb Euroopa ühisturuga sidemeid katkestades hiigelvea, hoiatas täna endine asepeaminister Nick Clegg.

title: Clegg: Suurbritannia teeb ühisturult lahkumisega hiigelvea

maintext:
«Ma ei ole kohanud ainsatki Brexiti poolt hääletanud valijat, kes soovinuks Briti ekspordi kahjustamist ja seda, et Londoni City ühisturust ära lõigataks,» ütles endine liberaaldemokraatide liider. «Usun, et Theresa May ja tema valitsus teevad hiigelvea.»
May ütles pühapäeval kõnes konservatiivide aastakonverentsil, et alustab Brexiti läbirääkimisi märtsi lõpuks ning seab esikohale sisserände kontrollimise.
Ekspertide hinnangul võib Suurbritannia olla immigratsiooni piiramiseks sunnitud lahkuma ühisturust, mille eeldus on inimeste vaba liikumine.
Cleggi sõnul on selge, et valitsus on võtmas Brexiti küsimuses küllaltki agressiivset ja vastasseisu otsivat lähenemist.


description: Ma ei välistaks, kui Venemaa provokatsioonid kasvavad ja NATO peab vastukaaluks sellele ka suurendama oma kohalolekut idapiiril, ütles alliansi eelmine peasekretär Anders Fogh Rasmussen täna Riia konverentsi avadiskussioonis «NATO 360 kraadi ja 24/7 – kuidas seda pakkuda?».

title: Rasmussen: NATO idaserv võib vajada veel lisajulgestust

maintext:
«Ma ei välistaks, et ühel hetkel võib meil olla vaja NATO püsibaase idas, et me saaksime kiirelt tegutseda, kui keegi peaks NATO liitlast ründama,» sõnas Rasmussen.
«Teiseks, NATO riigid peavad tõstma oma kaitsekulutusi,» jätkas Rasmussen. Tema sõnul on positiivne see, et alliansi Euroopa liitlasel kulutavad tänavu kaitsele juba märksa rohkem kui mullu.
Kolmandaks märkis NATO eelmine peasekretär, et tema korduvad kogemused Venemaa presidendi Vladimir Putiniga näitavad, et idanaabrit aitab konstruktiivse suhtluse juurde tuua nendega kindla joone hoidmine. Selles valguses tuleks Venemaale nüüd kehtestada Süürias korda saadetu eest lisasanktsioonid, leidis Rasmussen.
Hanso sõnul ei näe ta, et Venemaalt tulevad pilved ja halb ilm niipea kaoksid.
Temaga samal arutelul osalenud kaitseminister Hannes Hanso meenutas oma hommikust sõitu Tallinnast Riiga läbi tugeva vihma. «On hea, et NATO on iga ilma organisatsioon. Töötab nii hea kui halva ilmaga,» kiitis ta.
Hanso sõnul ei näe ta, et Venemaalt tulevad pilved ja halb ilm niipea kaoksid. Sestap oli ka tema nõus Rasmusseni oletusega, et suvel NATO Varssavi tippkohtumisel paika pandud lisameetmed alliansi idaserva turvamiseks ei pruugi jääda sugugi viimasteks. Lisaks peagi Baltimaadesse ja Poolasse saabuvatele jalaväepataljonidele võib tema sõnul vaja olla täiendusi näiteks merel ja õhus.
«Varssavi otsused ei pruugi olla tee lõpp,» nentis Hanso.


description: Ühinenud Rahvaste Organisatsioon (ÜRO) teatas, et on välja treeninud 90 Iraagi meedikut Mosulis keemiarünnakutele reageerima, vahendab AP.

title: ÜRO kardab, et ISIS laseb Mosulis käiku keemiarelva

maintext:
ISIS, mis on Iraagi suuruselt teist linna kontrollinud rohkem, kui kaks aastat, omab USA ametnike hinnangul keemiarelvi. Maailma Terviseorganisatsioon (WHO) avaldas eile, et Mosulist põgeneva 700 000 inimese hulgast vajab juba arvatavasti erakorralist abi 200 000, kaasa arvatud rohkem kui 90 000 last ja 9000 rasedat naist.
Mosuli ISISelt tagasivallutamise missioon algast 17. oktoobril ja kõigi ootuste kohaselt võtab see nädalaid- isegi kuid. Seni on sõjategevuse tõttu Mosulis ja selle ümbrusest põgenenud umbes 9000 inimest, kuid lahingutegevus pole veel linna jõudnudki. Mosulis elab rohkem kui miljon inimest.


description: Poola parlament arutab erakonna Kukiz’15 esitatud seaduseelnõu, mille kohaselt on kriminaalkuritegu mitte tunnistada poolakate massilist tapmist Teise maailmasõja ajal Volõõnias genotsiidina.

title: Poola erakond tahab keelata poolakate genotsiidi eitamist

maintext:
«Ettepandud muudatuse eesmärk on tuntavalt piirata vale levitamist Volõõnias ja Väike-Poola idaosas aset leidnud genotsiidi kohta. Edaspidi ei saa olla kahtlust, et ajaloo avalik võltsimine sellises traagilises küsimuses nagu poola, juudi, tšehhi, slovaki, armeenia ja ukraina elanikkonna hävitamine jääks karistuseta,» tsiteeris seaduseelnõu raadiojaam Vabadus.
Seaduseelnõu ette kandnud Tomasz Rzymkowski ütles seadusmuudatuse vajadust selgitades, et Ukraina Ülestõusnute Armee (UPA) kultuse tugevnemine Ukrainas ohustab poolakaid. Ta juhtis tähelepanu ka sellele, et paljudel Poola tulnud Ukraina rändtöölistel on marurahvuslikud vaated.
Rzymkowski sõnutsi peab ukraina rahvusluse kriminaalkuriteoks muutmine Poolas olema hoiatav meede.
Ajaloolased on eriarvamusel 1943. aasta sündmustes, mil UPA ründas 60-100 poola asulat ja tappis Poola väitel rohkem kui 60 000 poolakat. Ukraina uurijad märgivad, et Volõõnia versauna provotseeris Armia Krajowa tegevus UPA vastu ning ka poolakad hävitasid ukraina tsiviilelanikke, kuigi vähem, 10-20 000.
Erakond Kukiz’15 loodi 2015, selle juht on rokkmuusik Paweł Kukiz, kes jäi 2015. aasta presidendivalimistel kolmandaks (21 protsenti hääli). Seimivalimisteks ühines erakond paremäärmuslastega ja sai 8,81 protsenti hääli ning 36 kohta.


description: Makedoonia pealinnas Skopjes avaldas mitu tuhat inimest teisipäeval meelt konservatiise VMRO-DPMNE partei võimu vastu.

title: Galerii: Makedoonias avaldas mitu tuhat inimest meelt valitsuse vastu

maintext:
Peamise opositsioonijõu, sotsiaaldemokraatide üleskutsel aset leidnud meeleavaldus korraldati sümboolselt päeval, mil möödus 75 aastat makedoonlaste fašismivastasest ülestõusust bulgaarlastest, itaallastest ja sakslastest okupantide vastu Teise maailmasõja alguses.
«Me kirjutame ajalugu, kukutame režiimi, saame tagasi meie vabaduse,» ütles opositsioonijuht Zoran Zaev parlamendihoone ees, kus protestimarss lõppes.
«Meie relv on meie hääl,» lisas Zaev.
Makedoonia on olnud sügavas poliitilises kriisis alates 2015. aasta veebruarist, mil Zaev hakkas avaldama salvestisi, mis väidetavalt paljastasid ulatuslikku pealtkuulamist, kõrgetasemelist korruptsiooni ja teisi seaduserikkumisi.
Pärast mõlema leeri proteste astus Euroopa Liit vahele, et vahendada kokkulepe, mis hõlmas ka ennetähtaegseid valimisi.
Konservatiivide liider Nikola Gruevski astus jaanuaris tagasi, et avada tee valimistele pärast 10 võimuaastat.
Ennetähtaegsed valimised peaksid toimuma 11. detsembril.
Makedoonia on olnud EL-i kandidaatriik alates 2005. aastast, kuid ei ole veel alustanud ühinemiskõnelusi.


description: 1991. aasta 13. jaanuari sündmusi menetlev Vilniuse ringkonnakohus otsustas tunnistajana üle kuulata Nõukogude Liidu viimase liidri Mihhail Gorbatšovi.

title: Leedu kohus otsustas üle kuulata Gorbatšovi

maintext:
Seda kinnitas BNSile jaanuarisündmustes hukkunud Apolinaras Povilaitise poeg Robertas, kes osaleb kohtuistungil ja tunnistati kannatanuks.
Isa kaotanud Povilaitis püüdis varem korrakaitsjaid veenda alustama Gorbatšovi osas eraldi uurimist ja omistada talle eritunnistaja staatus. Keeldudes alustamast kohtueelselt menetlust, osutasid prokurörid, et olemasolevad andmed ei võimalda järeldada, justkui Gorbatšov teadnuks kavatsusest kasutada relvajõudu ega rakendanud selle takistamiseks meetmeid.
Prokurörid märkisid, et Gorbatšovilt üritati tulutult selgitusi saada veel 1992. aastal. Prokurör Dalia Skorupskaitė ütles, et just seetõttu, et Gorbatšov keeldub suhtlemast Leedu prokuratuuriga, ei saa talle eritunnistaja staatust anda ja muid vahendeid välisriigi kodaniku sundimiseks tulema Leetu tunnistusi andma neil ei ole.
Povilaitis kinnitas, et Nõukogude president võis teada, kuid eiras teadlikult informatsiooni, kust ilmnes, et tema alluvad kavatsevad sooritada sõjakuritegusid ning ei teinud midagi selle takistamiseks.
Niinimetatud 13. jaanuari kaasuse näol on tegemist süüdistatavate hulgalt Leedu iseseisvusaja suurima protsessiga, milles rohkem kui 60 Nõukogude ametnikku süüdistatakse inimsusevastastes ja sõjakuritegudes. 1991. aasta 13. jaanuaril tegi Nõukogude juhtkond katse kukutada jõuga Leedu seaduslik võim, mis oli 1990. aasta 11. märtsil kuulutanud riigi iseseisvaks.
Nõukogude sõjaväelaste katsel hõivata 13. jaanuaril 1991 Vilniuse teletorn ja teleraadiokomitee hoone hukkus 14 relvastamata inimest, 31 sai raskesti ja üle tuhande kergemini haavata.


description: Venemaa otsus peatada Aleppo pommitamine enne neljapäevaks välja kuulutatud kaheksatunnist vaherahu on Kremli sõnul hea tahte avaldus.

title: Kreml: otsus peatada Aleppo pommitamine on hea tahte avaldus

maintext:
«See on Venemaa jõupingutuste loomulik jätk, ühest küljest võidelda Süürias terroristidega, teisalt kõrvaldada takistused Aleppo olukorra lahendamise teelt,» ütles täna Kremli pressiesindaja. «See pole midagi muud kui Vene sõjaväe hea tahte avaldus.»
Venemaa ja Süüria õhujõud lõpetasid täna kella kümnest Eesti aja järgi Aleppo pommitamise, teatas Vene kaitseminister sammust, mis peaks tagama kaheksatunnise relvarahu 20. oktoobril.


description: ÜRO peasekretär Ban Ki-moon kutsus esmaspäeval taas Julgeolekunõukogu taotlema ametlikult Süüria sõjakuritegude uurimist Rahvusvahelises Kriminaalkohtus (ICC).

title: ÜRO peasekretär kutsus Julgeolekunõukogu taotlema Süüria sõjaroimade uurimist


description: Uudistekanal Al-Jazeera veebikanal AJ+avaldas uudislõigu Eesti presidendivalimistest. Eestit tutvustatakse seal riigina, kus on Euroopa suurim palgalõhe ning mis valis endale naispresidendi.

title: Al-Jazeera tutvustab Eestit: suurima palgalõhega Euroopa riik valis endale naispresidendi


description: Tuntud šotlasest kliimateadlane, kes uuris liustike sulamist, hukkus möödunud laupäeval Antarktikas kui sõitis mootorsaaniga liustikulõhesse, kukkudes kümneid meetreid.

title: Video: tuntud kliimateadlane hukkus Antarktikas

maintext:
USA National Science Foundation (NSF) teatel kaotas Maine´i ülikooli professor Gordon Hamilton elu 50-aastaselt, edastab washingtonpost.com.
Hamilton tegutses Antarktikas NSFi uurimisprogrammi raames, uurides Rossi saare McMurdo polaarjaama lähistel asuva liustiku stabiilsust. Rossi saar asub Uus-Meremaast 4000 kilomeetri kaugusel lõunas.
Hamilton ja ta meeskond telkisid piirkonnas, kus on palju liustikulõhesid, sest tegemist on paigaga, milles Rossi ja McMurdo liustikud kohtuvad. Lõhedepiirkond on 4,8 kilomeetrit lai ja 200 kilomeetrit pikk ning ameeriklasest kliimateadlane koos meeskonnaga on ala kaardistanud mitu aastat. Nad kasutavad selleks läbi jääkihi tungivat radarit, mille abil teevad kindlaks lõhede asukohad, et saaks ohtult McMurdo jaama vajalikku toimetada.
Hamilton sõitis vahetult enne hukkumist mootorsaaniga ja kukkus ühte neist lõhedest, langedes umbes 160 meetrit.
NSFi pressiesindaja Peter Westi teatel on juhtunu asjaolud on väljaselgitamisel, kuid maapinnalt on seda keeruline teha, kuna enamik lõhesid on kaetud lumega. Uurimine loodetakse viia läbi helikopteri abil.
Hamilton surnukeha tuuakse lõhest ära ja edastatakse ta perekonnale Maine`is Oronos. Teda jäävad leinama abikaasa Fiona ja nende kaks last, Martin ja Calum,
Hamilton sündis Šotimaal ning lõpetas esmalt Aberdeeni ja siis Cambridge`i ülikooli. Alates 2005. aastast töötas ta USAs Maine`i ülikoolis kliimateaduse osakonnas.
Hamilton uuris aastaid Gröönimaa ja Antarktika liustikke eesmärgiga saada paremini aru nende sulamismehhanismist ja –kiirusest.
NSFi teatel olid nii Hamilton kui kõik ta kolleegid läbinud Antarktika ohutusõppe ja teadsid liustikelõhedes peituvatest ohtudest.
Lisaks olid Antarktika liustiku-uurimise programmi kaasatud professionaalsed liustikelt päästjad. Hamilton koos oma meeskonnaga ja teine meeskond tegelesid seal mitu nädalat eluohtlike liustikulõhede kindlakstegemisega ning vaheltult enne Hamiltoni hukkumist olid nad alustanud uue lõhe uurimist.
Hamiltoni kolleegid katkestasid meeskonna juhi surma tõttu praeguseks töö.
Antarktikas on õnnetusest tingitud surmajuhtumid haruldased, samas on teada, et sinna minnes riskivad teadlased eluga, kuna tegemist on karmi kliima ja ettearvamatute oludega alaga.
NSFi esindajate sõnul võivad teadlased 21. sajandil olla parima varustusega, kuid looduslikud tingimused võivad ikkagi ohuks osutuda.


description: Orkaan Matthew saabumiseks valmistuvad Florida võimud on andnud evakuatsioonikäsu 1,5 miljonile inimesele, ütles täna osariigi kuberner.

title: Galerii: Floridas evakueeritakse orkaani eest 1,5 miljonit inimest

maintext:
Kuberner Rick Scott rääkis pressikonverentsil Floridale läheneva tormiga kaasnevatest ohtudest ja manitses elanikke evakueeruma. «Aeg hakkab otsa saama,» hoiatas ta.
Prognoosi järgi jõuab orkaan Florida poolsaare idaranniku lähistele neljapäeva öösel, teatas USA orkaanikeskus NHC.
Florida kuberneri hinnangul võib kahju olla katastroofiline.
Tühistatud on paljud lennud, mõnes piirkonnas on suletud koolid ja valitsusasutused.
Matthew, mille tuule kiirus ületab 200 km/h, on USA võimude kinnitusel neljanda kategooria orkaan.


description: Prantsusmaa välisminister Jean-Marc Ayrault ütles kolmapäeval, et ei poolda lisasanktsioonide kehtestamist Venemaa ja Iraani vastu, kes toetavad Süüria režiimi ja selle pealetungi Aleppos.

title: Prantsuse välisminister ei toeta sanktsioone Venemaa vastu Süüria osas

maintext:
"Eesmärgiks on hoiduda sanktsioonide keerisest ehk sanktsioonide kehtestamisest lihtsalt sanktsioonide pärast," ütles Ayrault pärast kohtumist Itaalia ja Saksamaa kolleegidega.
""Olukord Süürias on väljakannatamatu. Sõjalist lahendust sellel konfliktil ei ole. Läbirääkimised on ainus viis, kuidas lõpetada viis aastat väldanud sõda," kordas Ayrault.
Saksa kantsler Angela Merkel ja Prantsuse president François Hollande püüdsid Vene riigipead Vladimir Putinit kolmapäeval telefoni teel mõjutada, et ta suruks läbi Süüria relvarahu. Vestlus oli pühendatud peamiselt Ukrainale, kuid Hollande rõhutas oma seisukohta, et Süürias tuleb kiiresti saavutada relvarahu ning tagada humanitaarabi kohaletoimetamine ja Merkel toetas seda.
Venemaa president Vladimir Putin lükkas kolmapäevases intervjuus "poliitilise retoorikana" tagasi süüdistused nagu oleks pealetungi käigus Süürias asuvale Aleppole sooritatud sõjakuritegusid.
"See on poliitiline retoorika, mis ei tähenda eriti midagi ja mis ei võta arvesse tegelikku olukorda Süürias," tõdes Putin Prantsusmaa telekanalile TF1 antud usutluses.
"Ma olen sügavalt veendunud, et Süürias kujunenud olukorra eest on vastutavad lääneriigid ja eelkõige muidugi USA. Nad teavad seda väga hästi isegi," lisas Putin.
"Venemaa on valmis tegema Süüria konflikti lahendamiseks koostööd kõigi Euroopa partnerite, ka Prantsusmaaga," kordas president.
Teine rahvusvaheline kohtumine Süüria vägivalla üle peetakse pühapäeval Londonis, päev varem on kõnelused Šveitsis.
"Ühendriikide välisminister John Kerry võtab osa mõlemast kohtumisest, et arutada "mitmepoolset lähenemist Süüria kriisi lahendamisele, seal hulgas vägivalla kestlikku peatamist ning humanitaarabi kohaletoimetamise jätkamist", ütles USA välisministeeriumi pressiesindaja John Kirby.
Venemaa president manitses kolmapäeval, et riigid ei tohiks minna konfliktide lahendamiseks surve ja väljapressimise teed, vaid püüdlema kompromisside poole.
"Me ei tohiks minna surve ja väljapressimise, vaid kompromisside otsimise teed. Ma olen kogu aeg öelnud, et meie oleme valmis kompromisse otsima ja me tahaksime väga, et partnerid kohtleksid meid samamoodi," ütles Putin vastuseks küsimusele, kas Venemaale võidakse kehtestada Süüria olukorra tõttu uued sanktsioonid.
"Kui anname sellele väljapressimisele järele, kaotame lõpuks ka majandussektoris, sest muutume kellegi majandusripatsiks. Venemaa ei saa seda lubada, sest seda ei elaks ta üle."


description: Relvastatud pommivöösid kandvad džihadistid ründasid täna hommikul Iraagis Kirkukis mitut valitsushoonet, sealhulgas politseihoonet ja Kirkuki lähedale Dibisesse ehitatavat elektrijaama. Teadaolevalt on surma saanud vähemalt 16 inimest.

title: Iraagis Kirkukis ründasid džihadistid mitut sihtmärki

maintext:
Koidikueelse rünnaku peasihtmärkideks olid Kirkuki politsei peahoone, Dibise elektrijaam ja kontrollpunktid aga ka patrullid. Dibise linnapea kinnitusel õnnestus julgeolekuvägedel üks enesetapupommitaja enne vöö õhkimist maha lasta. Teised kaks lasid ennast peale ümberpiiramist õhku. Surma sai vähemalt 16 inimest: 12 iraaklasest töötajat ja inseneri ning neli iraanlasest tehnikut.
Ühe Kirkuki julgeolekutöötaja sõnul ründas Kirkuki politsei peahoonet neli enesetaputerroristi, üks neist lasti enne vöö õhkimist maha, kuid kolmel õnnestus ennast õhku lasta. Kohalviibijate kirjeldusel kõlas Kirkukis mitu plahvatust ja kuulda oli ka tulistamist ja võitlus kestab senini.
Dibis asub umbes 25 kilomeetri kaugusel Kirkukist. Keegi rünnakute eest veel vastutust võtnud ei ole, kuid taolised rünnakud on ISISe puhul tavalised.
Rünnaks Kirkukis leiab aset ajal, mil Iraagi valitsusväed koos kurdidega teevad meeleheitlikke pingutusi, et ISISelt tagasi vallutada riigi suuruselt teine linn Mosul. Kirkuk on naftarikas linn ja asub umbes 290 kilomeetri kaugusel Bagdadist.


description: India põhjaosas Varanasis tallati laupäeval usukogunemisel jalge all surnuks 24 inimest ja veel 20 sai vigastada, ütles politsei.

title: India usukogunemisel tallati surnuks 24 inimest


description: Rootsi kaitseminister Peter Hultqvist nimetas Venemaa otsust paigutada Kaliningradi oblastisse raketisüsteemid Iskander provokatsiooniks.

title: Rootsi: Iskanderite Kalingradi paigutamine on provokatsioon

maintext:
Venemaa kinnitas laupäeval, et on viinud Kalingradi rakette, mille tegevuskaugus ulatub kuni Soome lõunaosani.
Rootsi kaitseministri hinnangul on tegemist Venemaa poliitilise provokatiivse sõnumiga NATO-le. Ministri sõnul tekitab see raske olukorra kogu piirkonnas. Iskanderid võivad kanda ka tuumarelva.


description: ÜRO julgeolekunõukogu teatas kolmapäeval, et selle üksmeelne eelistus maailmaorganisatsiooni järgmise peasekretäri ametikohale on Portugali ekspeaminister António Guterres.

title: ÜRO julgeolekunõukogu esitab järgmiseks peasekretäriks Guterrese

maintext:
Vene suursaadik ÜRO juures Vitali Tšurkin ütles ajakirjanikele, et Guterres on julgeolekunõukogu selge favoriit ning ametlik hääletus järgmise peasekretäri kinnitamiseks korraldatakse neljapäeval.
«Me soovime härra Guterresele edu järgmiseks viieks aastaks ÜRO peasekretäri ametis,» ütles Tšurkin.
Guterres oli aastail 1995-2002 Portugali peaminister ning töötas aastatel 2005-2015 ÜRO põgenikeagentuuri (UNHCR) juhina.
Praeguse peasekretäri, lõunakorealase Ban Ki-mooni teine ametiaeg lõpeb 31. detsembril.
ÜRO peasekretäri valib 193-liikmeline Peaassamblee 15-liikmelise julgeolekunõukogu soovitusel. Reaalsuses tähendab see seda, et JN-i viis vetoõigusega alalist liiget - USA, Venemaa, Hiina, Suurbritannia ja Prantsusmaa - peavad olema kandidaadi suhtes üksmeelsed.
Guterres sai kolmapäevasel hääletusel 13 poolthäält, nende hulgas neli julgeolekunõukogu viiest vetoõigusega liikmest. Kaks saadikut, seal hulgas üks vetoliige, jäid erapooletuks.
67-aastane Portugali ekspeaminister on olnud esikohal eelmises viies julgeolekunõukogu mitteametliku hääletusvoorus.
Kui nõukogu ta ametlikult heaks kiidab, esitatakse Portugali sotsialistist poliitiku kandidatuur ÜRO Peaassambleele.
Võistlus ÜRO peasekretäri koha pärast algas 10 kandidaadiga, Euroopa Liidu bulgaarlasest eelarvevolinik Kristalina Georgieva esitati alles eelmisel nädalal. Ta sai kolmapäeval kaheksa negatiivset häält, kaks neist vetoõigusega riikidelt.
Ida-Euroopas loodeti, et järgmine peasekretär tuleb just nende riikiderühmast, sest idaeurooplane ei ole kunagi varem maailma esidiplomaadina tegutsenud.
Uus peasekretär alustab tööd 1. jaanuaril.


description: WikiLeaksi asutaja Julian Assange lubas täna, et avaldab USA 8. novembri presidendivalimiste eel olulist uut materjali.

title: Assange lubab USA valimiste eel lekitada olulist materjali

maintext:
Assange ütles WikiLeaksi loomise kümnendal aastapäeval, et USA-s valitsevad materjali suhtes pöörased ootused ja lubas, et osa neist saab ka täidetud.
«Kas uus materjal paljastab huvitavaid jooni USA võimufraktsioonides? Kindlasti,» lubas Assange, kelle sõnul hoitakse materjali praegu kinni, et avaldada see vahetult enne valimisi.
Assange´i sõnul loodab WikiLeaks avaldada igal nädalal järgmise kümne nädala jooksul dokumente sõja, relvastuse, nafta, Google´i ja massijälgimise kohta.


description: Suurbritannia pealinna Londoni Borough tänava lõik  suleti täna hommikul tunniks ajaks kahtlustäratava sõiduki tõttu ja seda ümbritsevates majades viibijad evakueeriti.

title: Londoni kesklinna tänav suleti terroriohu tõttu

maintext:
Täna hommikul kohaliku aja järgi kell 9 (kell 11) äratas Londoni kesklinnas tähelepanu suur päästeteenistujateteenistujate kohalolek. Politsei kinnitusel said nad teate kahtlustäratavast sõidukist, mille tõttu suleti lõik Borough tänavast ja seda ümbritsevate majade elanikud evakueeriti, vahendab Evening Standard.
Londoni politsei avaldas mõni aeg hiljem sotsiaalmeediakanalis Twitter teate, et tänav on uuesti avatud.
Borough High Street evacuated due to a suspicious vehicle #SE1 pic.twitter.com/BzT7vIRACr — Sam Shead (@Sam_L_Shead) October 18, 2016


description: Norra valitsus ei soostunud rahuldama eelnõud, mille kohaselt lapsed võiksid esitada kaebusi ÜRO lastekaitse konventsiooni ja kolme teise konventsiooni rikkumiste kohta, vahendab The Local.

title: Norra ei anna lastele õigust ÜROsse pöörduda

maintext:
Valitsuse otsus on vastuolus mitmete inimõigusorganisatsioonide ja liberaalse partei soovitustega.
«Peamine põhjus, miks laste pöördumise õigust ei rahuldata, on see, et on ebaselge, milliseid poliitilisi tagajärgi selline otsus Norrale kaasa tuua võiks,» sõnas välisminister Børge Brende.
Brende lisas, et inimõigused on Norras hästi kaitstud ning paljud ÜRO konventsioonid, mille seas ka lasteõiguste konventsioon, on Norra põhiseadusse sisse kirjutatud.
Liberaalid on pikalt nõudnud, et Norra võtaks vastu konventsiooni vabatahtliku protokolli, mis võimaldaks lastel esitada kaebusi, apellatsioone ja petitsioone otse ÜROsse. Sel nädalal liitus üleskutsega ka Norra inimõiguste institutsioon.
Juba 2014. aasta septembris tehtud otsus protokolli ratifitseerimisest keelduda pani Norra avalikkuse imestama. «See on piinlik ja Norra ei tohiks selle üle uhke olla,» sõnas liberaalide liider Trine Skei Grande.
Valitsus on aga selgitanud, et vastuseis protokolli ratifitseerimisele tuleneb tõsiasjast, et see ei arvesta laste vajadusi teiste avalike huvide valdkondades, näiteks immigratsiooni reguleerivates punktides.
«Enne, kui jätame peamiste poliitiliste küsimustega tegelemise rahvusvahelistele organitele, peame olema kindlad, et menetlus on korrektne,» lisas Brende.


description: Kui Briti peaminister Theresa May tahab «kõva Brexitit», siis tulevad selle üle ka «kõvad» läbirääkimised, sõnas Prantsuse president François Hollande täna.

title: Hollande: "kõva Brexit" tähendab karme läbirääkimisi

maintext:
«Ma tahan seda väljendada väga selgelt: kui madam Theresa May tahab «kõva Brexitit», siis tulevad selle üle ka kõvad läbirääkimised,» sõnas Hollande EL-i tippkohtumisele saabumisel.
«Kõva Brexit» tähendab Suurbritannia väljaviimist mitte üksnes EL-ist, vaid ka Euroopa ühisturust.


description: USA vabariiklaste presidendikandidaat Donald Trump tahab piirata kongressi liikmete ametiaega kuue aastaga esindajatekojas ja 12 aastaga senatis.

maintext:
Trump tutvustas eile oma föderaaleetika seisukohti. Seda tegi ka tema asepresidendikandidaat Mike Pence, väisates Põhja-Carolinat.
Indiana kuberner Pence on ka ise olnud kongressi liige. Ta oli esindajatekojas 12 aastat ehk kaks korda nii kaua, kui tema bossi hinnangul oleks kohane.


description: Iga kümnes Göteborgi põhjaosa kooliõpilane toetab religiossete äärmusrühmituste ideoloogiat, selgus Rootsi mittetulundusühingu Varken Hora eller Kuvadi uuringust.

title: Uuring: iga kümnes Göteborgi kooliõpilane toetab äärmuslikku ideoloogiat

maintext:
«Ma olin tulemusi nähes täiesti šokeeritud. Ma oleks arvanud, et see näitaja on ehk üks protsent. Ma olen täiesti sõnatu,» lausus ühingu projektijuht Guluzar Tarhan Selvi Rootsi ajalehele Göteborgs-Posten.
Rootsi valitsuse vägivaldse äärmusluse vastase tegevuse koordinaator sõnas aga, et ei ole tulemust nähes sugugi üllatunud.
«Uuring korraldati piirkonnas, mille kohta me teame, et sealt on reisinud inimesed Süüriasse, et ISIS-ega liituda,» ütles Hillevi Engström, kelle sõnul on hea, kui äärmusluse kohta tuleb päevavalgele rohkem informatsiooni.
«Tuleb vaadata faktidele otsa ja algatada varajane ennetustöö ning kõnelda koolides kõigi inimeste võrdsest väärtusest ja inimõigustest. Paljud inimesed tunnevad, et nad ei kuulu ühiskonda,» lisas Engström.
Rootsi parlamendiliige Robert Hannah, kes kasvas üles Göteborgi idaosas sõnas, et uuring kinnitab seda, mida kõik juba niigi teadsid - Göteborg on üks kõige segregeerunumaid linnu Euroopas.
«Mõnedes linna segregeerunud linnaosades veenavad radikaalsed islamistid, et ISISe genotsiid kristlaste ja jeziitide vastu on õige ja et terrorism on hea asi. Nende linnaosade koolides kuuleb igapäevaselt religioosset slängi. Näiteks sõna «kaffir», mis on halvustav mõiste, mida kasutavad ISIS ja teised terroriorganisatsioonid. Ning mõned inimesed tõsimeeli arvavad, et need, kes on läinud ja ISISega liitunud, on kangelased,» lisas Hannah.
Küsitlus viidi läbi 1200 12-18 aastase kooliõpilase seas Göteborgi sotsiaalselt ja majanduslikult mahajäänumates piirkondades. Vastanutest 11 protsenti teatasid, et tunnevad poolehoidu äärmusrühmituste suunal ja 13 protsenti ülejäänutest vastas, et teavad inimesi, kes nii mõtlevad.


description: Tuneesias tekitas skandaali saatejuht, kes soovitas vägistamisohvriks langenud naisele otse-eetris: ta peaks juhtumi sulgemiseks oma ründajaga abielluma.

title: Tuneesia saatejuht ohvrile: abiellu oma vägistajaga

maintext:
Saate «Andi Mankolek» («Mul on sulle midagi öelda») juht Aja Chabbi oli intervjueerimas Hajari nimelist noort naist. Hajar rääkis, et kui ta oli 14 aastat vana, vägistasid teda kolm meessoost pereliiget. Kaheksandat kuud rase neiu jutustas, et pidi vaesuse tõttu lahkuma koolist ning töötama perele kuuluvas talus.
Hajar ütles, et pärast vägistajast rasedaks jäämist viskas perekond ta majast välja. Kui saatekülalistega liitus tema isa, avaldas Chabbi arvamust: et olukorda kontrolli all hoida, peaks süüdlane neiuga igal juhul abielluma, kes ta ka ei oleks. Hajar isegi polnud kindel, kes võis ta rasestada – kuid kahtlustas oma kasuema venda.
Saatejuht ütles veel, et tüdruk oleks pidanud toimunust kohe rääkima ja paluma oma vanematelt vabandust selle eest, et jäi väljaspool abielu lapseootele. «Tunnista, et oled süüdi,» lausus Chabbi.
Sotsiaalmeedia lõi seepeale kommentaaridest kihama. «Ta ütles: abiellu oma vägistajaga. Meie vastame: näeme kohtus!», oli pandud pealkirjaks ühele nördimust avaldavale Facebooki-lehele.
Saade võeti seepeale kolmeks kuuks eetrist maha, kuna see olevat rikkunud inimväärikust. Chebbi ütles kohalikule meediale, et tema laused võeti kontekstist välja, kuid kinnitas oma uskumust, et Hajar tegi vait püsides vea.


description: Referendum, millega soovitakse anda presidendile täidesaatev võim, võib toimuda Türgis juba enne kevadet, kui parlament otsuse kiiresti vastu võtab, sõnas justiitsminister Bekir Bozdag täna ringhäälingujaamale Kanal 24.

title: Türgis korraldatakse referendum presidendi võimu laiendamiseks

maintext:
Varem sel nädalal teatas Türgi valitsus, et võtab taas arutluse alla president Recep Tayyip Erdoğani ammuse soovi muuta põhiseadust, et presidendi võimu laiendada.
Bozdag sõnas, et valitsuse ettepanek presidendisüsteemi muutmiseks säilitaks praeguse parlamendi struktuuri ning see kaitseks Türgi võimu ühendamist.


description: Rahvusvaheliste humanitaarorganisatsioonide teatel võib Iraagis asuva Mosuli tagasivallutamine Islamiriigi käest tuua kaasa uue põgenikelaine ja -kriisi.

title: Humanitaarorganisatsioonide arvates võivad Mosulist põgenejad tekitada uue põgenikekriisi

maintext:
Iraagi armee ja kurdide pešmerga üksused alustasid sel esmapäeval USA juhitava koalitsiooni õhulöökide toetusel sõjalist suuroperatsiooni eesmärgiga vallutada Mosul tagasi äärmusrühmituse Islamiriik käest, edastab abcnews.go. com.
Iraagi suuruselt teine linn on olnud alates 2014. aasta juulist džihadistide kontrolli all.
Iraagi armee valmistus Mosuli tagasivallutamiseks pikalt ja nüüd enne talve alustati operatsiooniga, mis samas muudab Mosulisse jäänud tsiviilelanike olukorra keeruliseks.
Rahvusvaheliste humanitaarorganisatsioonide arvates võib sõjategevuse hoogustumine Mosuli ümbruses ja selles linnas tekitada uue põgenikelaine.
ÜRO ja Punane Rist hoiatasid, et Mosuli lahingute eest võib põgened umbes üks miljon inimest. Mosulis ja lähiümbruses on hetkel ligikaudu 1,5 miljonit tsiviilelanikku.
Põhja-Iraagis arvatakse olevat umbes 3,3 miljonit põgenikustaatuses iraaklast, kes on riigi sisepõgenikud.
«Kui Mosuli lahingute eest põgeneb korraga sadu tuhandeid inimesi, siis Iraagis endas ega lähiriikides ei ole põgenikelaagrites neile piisavalt kohti. Võib tekkida uus põgenikelaine Türki ja Euroopasse,» teatasid humanitaarorganisatsioonid.
Punase Risti teatel on nad taas valmis abistama Kreekat, kui sinna hakkavad Türgi kaudu saabuma Mosulist põgenevad iraaklased.
Veel on spekuleeritud teemal, et mis saab siis, kui Iraagi põgenikud suunduvad Euroopa asemel Gruusiasse, Armeeniasse ja Venemaale, sest ka seal ei ole piisavalt ressursse suure hulga põgenike vastuvõtmiseks.
ÜRO andmetel on maailma erinevates paikades asuvad põgenikelaagrid täis Lähis-Idast ja Põhja-Aafrikast varem lahkunuid ning uute laagrite rajamine võtab aega.
Humanitaarorganisatsiooni World Vision esindaja Chris Weeksi teatel on probleem näiteks Iraagi Kurdistanis Arbīlis asuvas põgenikelaagris, kuhu iga päev saabub umbes 200 uut põgenikku.
«See põgenikelaager ei suuda enam rohkem inimesi majutada. Oleme paigutanud veel sadu, kuid piir on ees. Põgenikelaagri rajamine miljonile Iraagi põgenikule on võimatu,» teatas Weeks.
Arbīli linnapea Nihad Kodscha arvates võib Mosulist sinna saabuda umbes 800 000 põgenikku, kuid kuhu neid majutada, on suur probleem.
Inimõigusorganisatsiooni Amnesty International teatel on Iraagi valitsusväed ja poolmilitaarsed rühmitused pannud toime inimõiguste rikkumisi ja sõjakuritegusid, mille seas on ka põgenikest tsiviilisikute hukkamine.
Amnesty arvates toovad Mosuli lahingud kaasa uue humanitaarkriisi ja põgenikelaine, kuna tsiviilelanikud teevad kõik, et sõjakoldest pääseda ja ellu jääda.